Əcnəbi ölkələrə aparılan kiçik yaşlı soydaşlarımızı nə gözləyir: xoşbəxt həyat, yoxsa faciəvi sonluq?\nHər il amerikalılar 50 min kimsəsiz uşağı himayəyə götürürlər ki, onlardan 20 mini xaricilərdir. Xarici uşaqlar arasında çinlilər çoxluq təşkil edirlər, ruslar isə 2-ci yeri tuturlar. Görəsən amerikalılar niyə görə rus uşaqlarını himayəyə götürürlər? ABŞ səhiyyə nazirliyinin uşaq və ailə şöbəsinin mütəxəssisi D. Morqan bu məsələyə belə münasibət bildirir:\n- Bizdə olan kimsəsiz uşaqların 38%-i afroamerikalı,16%-i latınamerikalıdır, çoxlarının bacı və qardaşı var,bir çoxları yeniyetmədir. Biz ailələri dağıtmaq istəmirik. Beynəlxalq himayəyə adətən körpə uşaq istəyənlər müraciət edirlər.Çində bu prosedur daha sadədir, lakin Rusiyada avropalı xarici görkəmdə uşaq tapmaq daha asandır.\nRus uşaqlarının amerikalılar tərəfindən himayəyə götürülməsi İttifaq dağılandan sonra başlandı. O zamanlar bu məsələnin mərkəzləşdirilmiş statistikası aparılmırdı.Təqribi hesablamalara görə 1991-ci ildən başlayan bu proses nəticəsində Rusiyadan Amerikaya 50 min uşaq aparılmışdır.Onlar arasında isə ilk ölüm hadisəsi 1996-cı ildə qeydə alınmışdır. Dəqiq hesablamalara görə 2005-ci ilə qədər amerikalı valideynlər tərəfindən 14 rusiyalı azyaşlı uşaq öldürülmüşdür. Son iki ölüm hadisəsi isə iki ölkə arasında morotoriyum səviyyəsinə qədər yüksəlmişdi. Bunun nəticəsi olaraq baş prokurorluq hətta kimsəsiz uşaqların Amerikaya getməsini qadağan etmək istəyirdi. ABŞ Dövlət departamentinin beynəlxalq şöbəsində belə hesab edirlər ki, əgər maneələr olmasaydı, Rusiyadan himayəyə götürülən uşaqların sayı daha çox ola bilərdi. 2005-ci ildə Rusiyadan 5 mindən çox uşağa, Çindən isə 8 mindən çox uşağa viza verilmişdi. ABŞ Daxili Təhlükəsizlik Nazirliyinin vətəndaşlıq və beynəlxalq bürosunda Rusiya hökumət üzvlərinin bu prosesdə ehtiyatlı olmasını qanuni sayır, lakin bunu vəziyyətdən çıxış yolu hesab etmirlər. Amerikalılar bacı və qardaşları birgə, xəstə uşaqları, hətta böyük uşaqları da himayəyə götürməyə hazırdırlar.\nƏgər ABŞ dövlət departamentinin məlumatlarına inansaq, himayəyə götürülmüş uşaqlardan yalnız rus uşaqları ölmüşlər, digər ölkələrdən olan uşaqlarla belə problem olmamışdır. Bu nazirlik faciələri analiz etmiş və belə bir nəticəyə gəlmişdir: bütün hallarda bu ailələrin zalımlığını əvvəldən hiss etməyə əsas yox idi. Əsas məsələ budur ki, onların həyatına dövlət tərəfindən heç bir nəzarət yox idi.\nABŞ-da ən çox 2003-cü ildə ölüm hadisəsi qeydə alınmışdı: bu ildə doğma və ögey valideynlər 906 uşaq öldürmüşdülər. Rusiya hüquq müdafiəçilərinin məlumatlarına əsasən təxminən hər il 2 min uşaq ölür. «Uşaq hüququ» ictimai təşkilatının rəhbəri B. Altşuler bunu belə izah edir:\n-Məsələ belədir ki, bizdə bu barədə dövlət hesabı aparılmamışdır. Ölən uşaqların ümumi siyahısı var, lakin dəqiq məlum deyil ki, onlardan məhz neçəsi ailədəki zorakılıqdan ölmüşdür. Artıq 3 ildir ki, Rusiyada olan uşaqların vəziyyəti haqqında rəsmi məlumat verilmir. Belə məsələləri gizlətmək düzgün deyil.\nNəzarət və hesabat\nVaşinqtondakı Rusiya səfirliyində hesab edirlər ki, nəzarətsiz uşaq himayəsinə qadağa qoymaq və məcburi olaraq gələcək valideynləri Rusiyada psixoloji testdən keçirmək lazımdır. Uşaqların 2-3 həftəlik turist səfərlərini yalnız Rusiya ilə iş birliyində maraqlı olan iri təşkilatlara icazə vermək olar. Amerika himayədarlıq üzrə Milli şuranın prezidenti T.Atvud bu fikirlə razıdır (o özü də vaxtilə himayəyə uşaq götürmüşdü). Onun sözlərinə görə sərbəst himayəyə yol verməmək və lisenziyasız agentliklərdən yaxa qurtarmaq lazımdır. Agentliyə tapşırmaq lazımdır ki, mütləq uşağın yeni ailədə həyatı barədə məlumat versin. Bu barədə birinci hesabat hadisədən 6 ay sonra verilir, problemlər isə daha erkən başlanır. Himayəyə hazırlaşan ailənin psixoloji müayinəsinin aparılması mütləqdir.\nBugünkü gündə ABŞ-da Rusiya səfirliyinin konsulluğunda 24913 himayəyə götürülmüş uşaq qeydiyyatdadır. Əslində bu, bütün uşaqların tam siyahısı deyil. Çünki 1991-ci ildən başlayan bu prosesdə çox özbaşınalıqlara yol verilmişdir, həm də ABŞ-ya gələn uşaqlar bu böyük əraziyə səpələnmişlər. Vaşinqtondakı Rusiya səfirliyi əməkdaşlarının yalnız sorğu göndərmək səlahiyyəti var.\nRusiya Təhsil Nazirliyi ilə olan müqaviləyə görə amerikalı himayədarlar birinci 3 il ərzində uşağın şəklini göndərməlidirlər. Yuxarıda göstərilən qeydiyyata yalnız agentlik vasitəsilə uşaq götürən ailələr daxil edilirlər. Agentlik öz nüfuzuna görə buna israrlıdır. Konsulun sözlərinə görə Təhsil nazirliyinə və ya qohumlara uşağın vəziyyətinin pis olması bildirilir. O zaman konsulluq bu məlumatları yoxlayır, agentliyə təsir edir, onlar da valideynlərə təsir edirlər. Qanunla konsulluğun birbaşa valideynlərə təsir etməyə ixtiyarı yoxdur.\nAmerikaya gedən uşaqlara Rusiya posportu verilir. Lakin onlar sərhəddi keçən kimi avtomatik olaraq ABŞ-ın vətəndaşlarına çevrilirlər. Bu uşaqlar milliyyətcə rus olsalar da onlarla baş verən hər hansı bir faciə zamanı Amerika polisi rusları yaxın buraxmır: onlar üçün bu uşaqlar artıq amerikalıdırlar.\nVaşinqton yaxınlığındakı Ferfaks hospitalının nəzdində yerləşən uşaq klinikasının rəhbəri doktor P.Meysonun sözlərinə görə buraya hər il müxtəlif ölkələrdən 500 uşaq qəbul olunur. Rusiyadan gələn uşaqların çoxunda yuxu və qidalanma ilə əlaqədar problemlər müşahidə olunur. Xüsusilə də bioloji valideynləri alkoqol düşkünü olan uşaqlar daha çoxdur. Ürək və digər orqanlarında qüsuru olan uşaqlar nisbətən azdırlar. Lakin onlar valideynlərinin sevimlisinə çevrilirlərsə, o zaman proqress tez baş verir.\nBu klinikada himayəyə götürülmüş uşaqlarda stress də öyrənilir. Lakin bəzən ögey valideynlər də stress keçirmiş olurlar. Bunu nəzərə alaraq valideynlərə uşaqlarla sadə davranış qaydaları öyrədilir: körpəyə dərman vermək, paltarı dəyişdirmək və s. Əgər valideynlər bu işdə çətinlik hiss edərlərsə, o zaman həkimlər onların köməyinə çatırlar. Həkimin sözlərinə görə çətinliyə düşən ailələrə sadəcə olaraq kömək etmək lazımdır.\nABŞ-da ölən uşaqların siyahısı.\n1) 2.07.2005. Nina, 2 yaş İrkutsk : qarın nahiyəsinə vurulan zərbələrdən ölmüşdür. Araşdırmalar davam edir.\n2) Yanvar 2005. Denis, 8 yaş Perm vilayəti : aclıqdan ölmüşdür. Araşdırmalar davam edir.\n3) 18.12.2003. Aleks, 6 yaş Yeysk : döyülmə nəticəsində ölmüşdür. «Anası» bu işdə təqsirli bilinərək 12 il müddətinə azadlıqdan məhrum edilmişdir.\n4) 16.10.2003. Layam, 3 yaş Ekimçan : yanıqlardan və donmadan ölmüşdür. «Atası» 15 il müddətinə azadlıqdan məhrum edilmişdir.\n5) 11.08.2003. Cesika, 2 yaş : «anası» tərəfindən boğulmuşdur. «Anası» 10 il müddətinə həbs olunmuşdur.\n6) 23.10.2002. Mariya, 2 yaş :yırğalanmaq sindromundan ölmüşdür. «Anası» 3 il müddətinə həbs edilmişdir.\n7) 20.10.2002. Yana və Anatoliy, 11 yaş : «Atası» uşaqları və arvadını bıçaqlamış və özünü güllələmişdir.\n8) 15.08.2002. Zaxar, 2 yaş : ağır kəllə-beyin travmasından ölmüşdür. «Anası» 1 il müddətinə həbs olunmuşdur.\n9) 14.12.2001. Yakov, 5 yaş Pskov : küt alətlə xəsarət nəticəsində kəllə-beyin travmasından ölmüşdür. «Anası» 6 il müdətinə həbs edilmişdir.\n10) 30.11.2001. Lük, 1yaş 4 ay İnozemtsev : başında olan çoxlu sayda yaralardan vəfat etmişdir. «Anası» təqsirli bilinərək həbs olunmuşdur.\n11) 31.10.2000. Viktor, 7 yaş Amur vilayəti : soyuq zirzəmidə donma nəticəsində ölmüşdür. «Valideyləri» təqsirli bilinmişlər.\n12) 25.11.1998. Loqan, 3 yaş Smolensk : başında olan çoxlu sayda yaralardan ölmüşdür. «Anası » 1 il müddətinə həbs edilmişdir.\n13) Fevral 1996. Devid, 2 yaş Tula : taxta qaşıqla döyərək öldürmüşdür . «Anası» təqsirli bilinərək 22 il müddətinə azadlıqdan məhrum edilmişdir.


İdman 11 Fevral 2019 14:58 (UTC+04:00)\nBeynəlxalq Velosipedçilər İttifaqı (UCI) qurumun bayrağı altında keçirilən bütün növlər üzrə dünya çempionatlarını (Olimpiya və qeyri-Olimpiya növləri) hər 4 ildən bir eyni ölkədə və eyni ayda təşkil edəcək. Qərar yalnız Yay Olimpiya Oyunlarından əvvəlki ildə keçiriləcək dünya çempionatlarına şamil ediləcək və 2023-cü ildə təşkil olunacaq ilk birləşmiş dünya çempionatlarının ev sahibi Şotlandiyanın Qlazqo şəhəri olacaq.\nAzərbaycan Velosiped İdmanı Federasiyasından Trend-ə verilən məlumata görə, ötən ilin avqustunda Qlazqoda keçirilən və yüngül atletika, üzgüçülük, gimnastika, triatlon, qolf və avarçəkmə ilə yanaşı, velosiped idmanının da təmsil olunduğu birləşmiş Avropa çempionatlarının təhlili belə bir qərarın verilməsində həlledici rol oynayıb. Belə ki, şosse, trek, BMX və MTB (dağ velosipedi) üzrə birləşmiş qitə çempionatlarına olan tamaşaçı, teleyayım və sponsor maraqları UCI rəhbərliyini dünya çempionatları ilə bağlı tarixi qərar verməyə sövq edib.\nBeynəlxalq Velosipedçilər İttifaqının bayrağı altında hər il 13 növ üzrə dünya çempionatı təşkil edilir ki, bunların da 4-ü (şosse, trek, BMX və MTB) Olimpiya növüdür. Bütün 13 növ üzrə birləşmiş dünya çempionatları ilə bağlı qərar Avropa çempionatlarına da şamil ediləcək. 2023-cü ildə ilk birləşmiş qitə çempionatlarını qəbul edəcək ölkə isə yaxın aylarda müəyyənləşəcək.


Oğruların şikayeti temin edilmedi - Azadliq Xeber\nOğruların şikayeti temin edilmedi\nOğruların şikayəti təmin edilmədi\n21.09.2016 / 10:11 xeber –\nOğurluqda təqsirləndirilən İntizar Ağayev, Vüqar Qurbanov və Nurbəxşin Şirəliyev birinci instansiya məhkəməsinin hökmündən verdikləri şikayət üzrə məhkəmə başa çatıb.\nLent.az-ın məlumatına görə, Bakı Apellyasiya Məhkəməsində hakim İlqar Murquzovun sədrliyi ilə keçirilən prosesdə qərar elan olunub. Hakimlər kollegiyasının qərarına əsasən təqsirləndirilən şəxslərin apellyasiya şikayətləri təmin edilməyib.\nQeyd edək ki, ötən il fevral ayının 1-də Bakı şəhər sakinləri İ.Ağayev, V.Qurbanov və N.Şirəliyev Qaradağ rayon Polis İdarəsinin əməkdaşları tərəfindən saxlanılıb. Onların Alış Nağıyev, Amil Xankişiyev, Əlisəfa Mustafayev, Aytəkin Piriyeva, Əlislam Qasımov və Ramin Əbilova məxsus ev və avtomobillərdən pul, qızıl əşya və sənəd oğurlamaları, Famil Xankişiyevin evindən isə oğurluğa cəhd göstərmələri də müəyyən edilib. Bakı Ağır Cinayətlər Məhkəməsinin hökmü ilə V.Qurbanovla N.Şirəliyevin hər biri 8 il 6 ay və İ.Ağayev isə 7 il isə müddətində azadlıqdan məhrum ediliblər.


Azərbaycanda erkən nikahlar: hansı həyat hekayəsi daha qorxuncdur?" />\nAzərbaycanda erkən nikahlar: hansı həyat hekayəsi daha qorxuncdur?\nOn dörd yaşlı gəlin Azərbaycan regionlarında adi haldır, paytaxtda isə buna nadir hallarda rast gəlinir. Bu, qanunidirmi? Əlbəttə yox, Azərbaycanda nikaha girmə yaşı 18 yaşdır. Hansısa müstəsna hallarda bu hədd bir ildən çox olmamaq şərtiylə azaldıla bilər.\nValideynlərə özlərinin yetkinlik yaşına çatmayan övladlarını evləndirməyə necə mane olmaq olar?\nErkən nikahlarla bağlı həyat hekayələrini eşitmək üçün “Təmiz dünya ictimai birliyinin nəzdində olan sığınacağa gəldik. Burada getməyə yeri olmayan qadınlara hüquqi və psixoloji dəstək göstərilir.\nAytən. Birmənalı olmayan hekayə\nQəhrəmanımız Aytənin 21 yaşı var. Qaraşın, ev paltarında olan bu qız sıxılsa da söhbətdən qaçmır. Şəkil çəkdirməkdən də imtina etmir, sadəcə xəbərdar edir ki, üzü görünməsin.\nAytən sığınacağa bu yaxınlarda gəlib. Artıq iki uğursuz ailə həyatı olub, övladı var.\n“Gəncədə yaşayırdıq, ailədə yeddi uşağıq. Bir böyük qardaşım və altı qız.\nAnası dünyasını dəyişəndə Aytənin 11 yaşı vardı. Atası evə analıq gətirəndə Aytən artıq orta məktəbin yuxarı sinif şagirdi idi. Ailədə tək uşaq qalmışdı – qardaşı və bacıları artıq öz ailələrini qurmuşdular. “Analığımla yola getmirdik, məni atama qısqanırdı, onunla normal ünsiyyətdə olmağa imkan vermirdi, – qız danışır.\n16 yaşına çatandan sonra bacıları tələsik Aytənə ər axtarmağa başladı. “Məktəbi bitirdim, təhsilimi davam etdirməyi çox istəyirdim. Ailəmizdə bütün uşaqlar yaxşı oxuyub. Amma atam dedi: “Təhsil hara, qız hara. Atamın özünün də ali təhsili yoxdur, adi fəhlədir, – Aytən danışır.\nAytəni “münasib oğlana ərə verdilər; bacıları soraqlaşıb, öyrənib belə qərara gəldilər ki, oğlan kiçik bacılarına yaraşır. O, Aytəndən 12 yaş böyük idi, yəni o vaxt 28 yaşı varıydı. “Əyyaş çıxdı, – qız xatırlayır, – döyürdü məni, əzab verirdi. Ancaq huşumu itirəndən sonra əlini məndən çəkirdi. Bəzən qışda əynimi soyundurub, küçəyə çıxarıb, bütün gecəni məni orada saxlayırdı. Ya da məcbur edirdi ki, bütün gecəni yatmayıb, onun ayaqlarını massaj edim.\nÜç ay sonra Aytən hamilə qalır; amma qız övladının dünyaya gəlməsi belə evdəki vəziyyəti dəyişmədi. “Özü də oğlan yox, qızın doğulması vəziyyətimi daha da ağırlaşdırdı, – Aytən deyir, – ərimin valideynləri də mənə qarşı pis davranırdılar, müdafiə etmirdilər. Hətta o, məni döyəndə də deyirdilər: “Görürsən, onu bu vəziyyətə sən salmısan!\nUşağın bir yaşı tamam olanda Aytən dözməyib, ata evinə qayıdır. Heç bir rəsmi boşanma olmadı, çünki onun nəinki nikah haqqında şəhadətnaməsi, heç şəxsiyyət vəsiqəsi də yoxuydu.\nMəhz buna görə də erkən nikahlar haqqında dəqiq statistik məlumatlar yoxdur, onları qeydiyyata almırlar. “Təmiz dünya ictimai birliyinin sədri Mehriban Zeynalovanın sözlərinə görə, rəsmi rəqəmləri axtarmaq mənasızdır: “Erkən nikahların statistikasını doğulan uşaqların sayı ilə müəyyən etmək lazımdır.\nNikaha məcbur etməyə görə 2-3 min manat həcmində cərimə və ya iki ay müddətinə azadlıqdan məhrum etmə cəzası nəzərdə tutulur. Bəy və gəlin yetkinlik yaşına çatmayıblarsa, cərimə 3-4 min manata, həbs isə 4 ilə qədər artır.\nStatistika Komitəsinin rəsmi məlumatına görə, 2014-cü ildə Azərbaycanda qeydiyyata alınan 479 nikahda gəlin 18 yaşına çatmayıb. Həmin statistika üzrə ən yüksək hədd 2008-ci ildə müşahidə olunub – 5544 nikah. Bu da nikahın 17 yaşlılar arasında və qohumların xahişi ilə bağlandığı hallardır.\nBütün digər halları izləmək mümkün deyil, çünki regionlarda əksər vaxtlarda sənədlərə çox səhlənkar yanaşırlar: uşaqlar məktəb yaşına çatana qədər metrika və pasportsuz yaşaya bilir, nikah haqqında şəhadətnamə əvəzinə isə bütün qohumların xatırladığı təmtəraqlı toy kifayət edir. Ən yaxşı halda kəbin kağızı olur.\nBuna görə də Aytənin boşanmasına ehtiyac olmadı. “Atam əvvəlcə, hardasa iki ay məni danışdırmadı, sonra danışdı, – Aytən bu haqda adi hal kimi danışır. – Elə onda da mənə təzə ər axtarmağa başladı.\nTəzə ər anındaca, çəpərin o tayında tapıldı, bu onun xalası oğlu idi. Amma onunla da həyat alınmadı: “Qonşular qeybət edirdilər ki, evdən çıxıram, halbuki heç yerə çıxmırdım; bu, ərimin üçüncü evliliyi olsa da yenə də mənə deyirdi: “Necə səni sırıdılar mənə! Bacımın yanına gedib (ancaq bir bacımla ünsiyyət saxlayıram), şikayət edirdim, deyirdim: “Daha bacarmıram!, amma heç kim məni başa düşmürdü, deyirdilər ki, dözmək lazımdır, bu ailədir, neynəyəsən.\nAytənsə dözə bilmədi. Tanışlarından paytaxtda qadınlara yardım edən təşkilatın olduğunu öyrənib, avtobusa minir və Bakıya gəlir. Xoşbəxtlikdən avtobusda hüquqşünas xanımla tanış olur. Bakıya gələndən sonra o, Aytəni Binəqədi rayon polis idarəsinə gətirir, oradan da onu sığınacağa göndərirlər.\nAytənin bəxti onunla eyni vəziyyətdə olan qadınların bəxtindən daha çox gətirdi: o orta məktəbi bitirib və həyata daha ayıq gözlə baxır. “Evə qayıtmaq istəmirəm, bilirəm ki, qəbul edəcəklər məni, amma yenə də ərə getməyə məcbur edəcəklər, – o deyir, – mənsə bunu istəmirəm. İşləmək, pul qazanmaq və övladımı dolandırmaq istəyirəm.\nHələ ki, bu hekayənin nə ilə bitəcəyi məlum deyil. Qaydalara görə, sığınacaq işçiləri qadının qohumları və ailəsi ilə əlaqə qurmalı, sosial və psixoloji iş aparmalıdırlar. Amma son qərarı qadının özü verir. Bəzən bu kömək edir: sosial xidmət işçilərinin danışdığına görə, qadınlardan birinin əri ilə razılığa gəlmək mümkün oldu – o, psixoloqun sözünü eşidib, mənzil kirayə etdi və onlar xanımı ilə qohumlarla davanı kəsmək üçün bu mənzilə köçdülər.\nTəranə. Xoşbəxt sonluqla bitməyən hekayə\nBundan əvvəlki qəhrəmandan fərqli olaraq, Təranə heç bir təhsil almayıb. Sığınacağında təkcə uşaqlar deyil, həm də ailə zorakılığının qurbanlarının yaşadığı “Azərbaycan uşaqları Qeyri-Hökumət Təşkilatının sədri Kəmalə Ağazadənin sözlərinə görə, Təranə ümumiyyətlə yazıb-oxumağı bacarmırdı. 16 yaşında ərə gedib. Əvvəlcə tam da xoşbəxt görünən ailə həyatı dəhşətə döndü – əri narkoman çıxdı, onu döyür və təhqir edirdi.\nSığınacaq barədə qız Kəmalə xanımın televiziyada çıxışı zamanı öyrənir. Uşaqlarını da götürüb, sığınacağa gəlir. “Uşaqlar hər şeydən hürkür, insanlardan qorxurdular, onlarla ünsiyyət qurmaq mümkün olmurdu, – Kəmalə xanım danışır, – 4 yaşında olan oğlan ümumiyyətlə danışmırdı, qız ancaq qışqırır və ağlayırdı. Psixoloqlarımız və sosial işçilərimiz onlarla böyük iş apardılar, uşaqlar heç olmasa adekvat oldu, artıq adamlardan hürkmürdülər, inkişaf etməyə başladılar.\nTəranə regiondan gəlib, bu da o deməkdir ki, nikah şəhadətnaməsi yoxdur. Bu azmış kimi, o övladlarını ev şəraitində dünyaya gətirib (regionlarda, xüsusən də kənd yerlərində bu adi haldır), deməli heç bir sənəd yoxdur.\n“Adətən belə hallarda olduğu kimi, uşaqlara sənəd düzəltməyə başladıq, – Kəmalə xanım danışır, – amma niyəsə qadın buna qarşı çıxdı. Atalığın təsdiq edilməsi və şəxsiyyət vəsiqələrinin hazırlanması üçün məhkəməyə müraciət etməyi planlaşdırırdıq. Amma Təranəni nə qədər dilə tutsaq da, fikrini dəyişə bilmədik. O, sığınacaqda bir ilə yaxın qaldı; bütün bu müddət ərzində yeganə uğurumuz uşaqlarla aparılan işi hesab edə bilərik.\nTəranə ailəsinə qayıtdı. Qalmaqallar və döyülmə halları davam etdi. Sığınacaq işçiləri indiyə qədər də onunla əlaqə saxlayır. Sonradan o yenə də ərindən ayrıldı, işə düzəldi, uşaqlarına baxmaq üçün dayə tutdu. Amma təhsil və sənədlərlə bağlı məsələ yenə də həll olunmamış qalır.\n“Azərbaycan uşaqları QHT-nın sədri Kəmalə Ağazadə deyir ki, işində tez-tez erkən nikahların qurbanları ilə qarşılaşır. Onun sözlərinə görə, əksər hallarda bu, regionlardan olanlardır və təsdiq edir ki, bu cür hallarda adətən nikah və uşaqların dünyaya gəlməsini təsdiq edən sənədlərlə bağlı problemlər olur. Bu zaman boşanma zamanı da qadınların hüquqları ilə bağlı problemlər yaranır: “Boşanma zamanı qadınlar nə əmlak, nə də aliment tələb edə bilmirlər. Boşanma, daha doğrusu, ayrılma halları isə nadir hal deyil.\nAmma bu, hüquqi problemdir. Hələ də uşaq olan gənc qadından ər evindən qayıtmaqla onları biabır etdiyini hesab edən ailəsinin imtina etməsi daha ağır haldır. Qadın tək qalır; nə dəstəyi, nə də təhsil ala bilmədiyini nəzərə alsaq perspektivi yoxdur. Bu qadınların əksəriyyəti ya ancaq ibtidai təhsil alıb, yəni məktəbdə 4 il oxuyub, ya da ən yaxşı halda 8-ci sinfi bitirib.\nƏksər qadınlar bu cür hallarda pis vərdişlərə qurşanır, hansısa kriminal qruplara qoşulurlar. Kəmalə Ağazadə deyir ki, bu zaman ən dəhşətlisi odur ki, qadın uşağını qoyub gedə bilər. Nikahın əslində qeyri-qanuni olduğunu, uşağın sənədlərinin olmadığını nəzərə alsaq, onu heç bir müəssisəyə təyin etmək, uşaq bağçası və ya məktəbə düzəltmək mümkün olmur.\nErkən nikahlar və onların fəsadları ilə mübarizənin əsas yolu maarifləndirmədir, Kəmalə xanım belə hesab edir. “Dövlət xidmətləri tərəfindən ətraflı monitorinq keçirilməlidir, bu cür ailələr sosial işçilər və icra hakimiyyəti orqanlarının daimi nəzarəti altında olmalıdır.\nAmma ən əsas problem təkcə dövlət nəzarətinin olmamasında deyil. “Ən pis hal ictimai qınağın olmamasıdır, – Kəmalə Ağazadə deyir. – Özümüz qızların erkən ərə verildiyi az ailə tanıyırıq? Bir çoxları hətta həvəslə gəlinin 14-15 yaşı yenicə tamam olduğu toylara gedir. Mentalitetimizə görə, başqa ailənin işinə qarışmaq olmaz.\nZeynəb. Xoşbəxt sonluqlu hekayə\nXoşbəxtlikdən, Kəmalə xanımın statistikasına görə, yaxşı sonluqlu hekayələrin sayı xeyli daha çoxdur. Zeynəbin hekayəsi kimi. Ərinin ailəsi 16 yaşında ərə gedən bu qızı qəbul etmirdi. Əri uşağı qəbul etmək istəmirdi, yeri gəlmişkən, aliment ödəməmək üçün istifadə olunan ən geniş yayılmış arqumentdir.\nMəhkəməyə müraciət etmək, atalığın müəyyən edilməsi üçün test etmək, toy şəkilləri və video kimi sübutlar göstərmək, qonşuların ifadələrini almaq lazım oldu. Yaxşı ki, qanunvericilik rəsmi nikah olmadan da atalığın sübuta yetirilməsi əsasında aliment təyin etmək imkanı verir.\nZeynəb aliment aldı; sığınacaqdan onu qənnadçı kurslarına göndərdilər, uğurla kursları bitirdi və indi şirniyyat istehsal edən şirkətdə işləyir.\nZülfiyyə. Pis sonluqlu hekayə\nZülfiyyə Sabirabadda, adi fəhlə ailəsində böyüyüb, ailədə ondan başqa daha üç uşaq varıydı. Məktəbdə 9 il oxudu, sonra da anasına ev işlərində kömək edirdi. 17 yaşı tamam olanda Zülfiyyəni qaçırdılar. Zülfiyyə oğlanla tanış idi, bu da oğlana və qohumlarına deməyə imkan verdi ki, qızın özü də narazı deyildi. Zülfiyyənin qohumları da guya polis çağırıb, onu xilas etməyə getdilər, amma oğlanın qohumları ilə aparılan danışıqlardan sonra onu ərə getmiş saydılar.\nPatriarxal ənənələrə görə, qadın “nikahda dözməlidirsə, Zülfiyyə xeyli dözdü, hətta bir-birinin ardınca iki qız övladı dünyaya gətirdi. Ərindən bütün ailə həyatı boyu şikayət edirdi: o, içir, onu döyür və ən əsası da pul qazanmırdı, buna görə də Zülfiyyə və övladları demək olar ki, ac qalırdılar.\nNəhayət dözməyib, uşaqlarını da götürüb, ata evinə qayıdır. Ata-anası onu geri qəbul etməyə biabırçılıq saydılar. Daha doğrusu, ona dedilər: “İki uşaqla kimə lazımsan, boşanmış qadını yenidən ərə vermək mümkün deyil, beynimizi tökmə və ərinin yanına qayıt. Zülfiyyə uşaqlarını bacısının yanında qoyub, özünü Kür çayına atdı.\nValideynləri öz yetkinlik yaşına çatmayan uşaqlarını evləndirməyə nə məcbur edir? Üzdə olmayan səbəblərdən biri nikaha qədər seksə olan qadağadır. Qızın 14-15 yaşı varsa, deməli fikrində belə pis heç nə etməyib.\nOğlanın ailəsi belə bir qızı qəbul etməyə, eyni zamanda da bir az onu öz istəklərinə uyğun “tərbiyə etməyə hazırdır. Qız ailəsi isə qorxur ki, 20 yaşı tamam olandan sonra Allah eləməmiş, qonşular qızın qeybətini edəcək və onu “kiməsə sırımaq daha çətin olacaq.\nİkinci səbəb artıq ağızdan yaxa qurtarmaq və qız övladına görə məsuliyyəti öz üzərindən atmaqdır. Qadın adəti üzrə əvvəl atasının, sonra da ərinin öhdəçiliyində olursa (təhsil və sənətsiz necə başqa cür ola bilər ki?), qız atası öhdəsində olanların sayını minimuma endirməyə tələsir.\nDaha bir səbəb yaxşı oğlan və ya qıza yiyə çıxan tapılmamış qabağa düşmək istəyidir.\nNəticədə bütün səbəblər orta əsrlərin sağlam olmayan qalıqlar, cahillik və primitiv “əxlaqla qadının ənənəvi diskriminasiyası il bağlı olur.\nBu cür nikahın ayrıca bir ailə üçün fəsadları məsələsinə gəlincə, bu həddən artıq tez başlayan cinsi həyat, erkən doğuş və s. səbəbdən qadının səhhəti ilə bağlı problemləri, psixoloji problemlər, hələ ki özünü müdafiə edə bilməyən qadına zorakılıq halları ola bilər.\nCəmiyyətə gəlincə, burada ən dəhşətlisi ayrılma məsələsi, erkən nikahın qurbanının evdən getməyə məcbur olması və tək qalması deyil, erkən nikahla başlayan ailə hekayələridir ki, burada qadın yeniyetməlikdən döyülməyə və təhqirlərə öyrəşir və ömür boyu onlara dözür, sonra da bu ailə modelini özünün cahilliyi, problemləri il birlikdə irsən övladlarına ötürür. Onlarda da bunun ailə həyatı norması olması ilə bağlı əminlik yaranır.


17 Oktyabr 2020 04:48\nO bildirib ki, hadisə nəticəsində 55 nəfər xəsarət alıb:\nHumanitar atəşkəs rejimini kobudcasına pozmaqda davam edən Ermənistan silahlı qüvvələri yenidən Gəncə şəhərini raket atəşinə tutub.\nMaide.Az xəbər verir ki, belə ki, 17 oktyabr 2020-ci il tarixində gecə saat 01:00 radələrində döyüş bölgəsindən tamamilə kənarda yerləşən Azərbaycanın ikinci böyük şəhəri olan Gəncəyə təcavüzkar tərəfindən raket zərbələri endirilib.\nHücum zamanı ən az 12 nəfə həyatını itirib, 42 nəfər yaralanıb.\n"Gəncə şəhərinə Ermənistan ərazisindən ballistik raketlər atılıb. Bu, döyüş bölgəsindən çox uzaqdır. Hərbi zərurət yox idi. Ermənistanın Xarici İşlər Nazirliyi çirkin şəkildə bu mənfur müharibə cinayətlərinə görə dövlət məsuliyyətini inkar etməyə çalışır", Hikmət Hacıyev Twitter-də yazıb.\nQeyd edək ki, hərbi əməliyyatların getdiyi yerdən təxminən 100 kilometr aralıda yerləşən Gəncə sentyabrın 27-dən bəri bir neçə dəfə atəşə məruz qalıb.\nOnlardan ən dağıdıcı olanı oktyabrın 11-də baş verib. Bu hadisə zamanı beşi qadın olmaqla, azı 10 nəfər şəhid olub, 35 nəfər yaralanmışdı, 10-dan artıq çoxmənzilli binaya və 100-dən çox müxtəlif təyinatlı obyektlərə ziyan dəymışdi\nTeqlər : #Gəncədə,#erməni,#terroru,#nəticəsində,#ölənlərin,#sayı,#14ə,#çatdı,#YENİLƏNİB,#FOTO/VİDEO,\nQum Elmiyyə Hövzəsinin drektoru: Qarabağ Azərbaycana aiddir\nBərdəyə raket atılması nəticəsində 4 nəfər şəhid olub, yaralıların sayı 13-ə çatıb - FOTO/YENİLƏNİB


İstidə duzlu su için - Vacib tövsiyyə » Yeniləşən Azərbaycan\nYeniləşən Azərbaycan » Manşet » İstidə duzlu su için - Vacib tövsiyyə\nMütəxəssislər çox isti yay günlərində bir az duz əlavə olunmuş su içməyi tövsiyə edirlər.\nİsti havada kondisioner olmayan yerlərdə, çöldə, dənizdə olanda, idman məşqləri zamanı adi su deyil, az duzlu su için.\nSağlamolun.az bildirir ki, bunun üçün adi su alıb ona 1 l üçün çay qaşığının 1/4 hissəsi qədər (bundan çox yox!) adi duz əlavə etmək lazımdır.\nDuz orqanizmdə mayeni saxlayır, insan daha az tərləyir ki, nəticədə bu susuzlaşmanın və vacib mineral duzlarının itkisinin qarşısını alır.\nİsti havada məhz susuzlaşma çox ağır pozulmalara yol aça bilər. Xüsusilə bu ürək, damar, böyrək, sinir sistemi xəstəlikləri olanlara, hamilə qadınlara və kiçik yaşlı uşaqlara aiddir. Bu şəxslərdə susuzlaşma çox ağır fəsadlar verə, hətta ölümlə nəticələnə bilər.\nBir az duz əlavə olunmuş suyun "kosmetik" faydası da vardır. Həddindən artıq tərləmədən əziyyət çəkənlər bunu öz üzərində sınaya bilərlər.\nMütəxəssislər isti havada mineral suları da içməyi tövsiyə edirlər. Lakin burada bəzi məqamlar var - müalicəvi sulardan istifadə etmək olmaz ki, onların tərkibində duz çoxdur. Belə suları yalnız həkimin təyini ilə içmək olar. Həkimlə məsləhətləşməmiş yalnız süfrə mineral suları içə bilərsiniz.\nİçdiyiniz su soyuq olmamalıdır. Bu istidə genişlənmiş damarların ani sıxılmasına və ürək tutması, baş ağrısı kimi fəsadlara yol aça bilər.\nBir dəfəyə 1 stəkan (200 ml) su içmək olar, bundan çox yox. Əks halda bu böyrək, ürək və damarların həddindən artıq yükləməsinə səbəb olacaq.\nDiqqət! İsti havada qazlı və şirin qazlı suları qəti şəkildə içmək olmaz.\nQoz-fındıq yeməkdən qorxmayın – Kardioloq\nÇimərliyə gedənlər üçün 6 vacib - Qayda\nBizi sağlam edən həyati vacib maddə


Siyasət 8 İyun 2018 12:24 (UTC+04:00)\nAzərbaycan Prezidenti İlham Əliyev iyunun 8-də Qambiya Respublikasının xarici işlər naziri Ousainu Darboenin başçılıq etdiyi, Qambiyanın əmək və infrastruktur naziri Bai Lamin Jobenin daxil olduğu nümayəndə heyətini qəbul edib.\nXarici işlər naziri Ousainu Darboe Qambiya Prezidenti Adama Barrounun salamlarını dövlətimizin başçısına çatdırdı. O qeyd etdi ki, Prezident Adama Barrou Prezident İlham Əliyevin rəhbərliyi ilə Azərbaycanın böyük inkişafa nail olduğunu və bölgədə əməkdaşlığa, iqtisadi inkişafa, sülhün və təhlükəsizliyin təmin olunması işinə mühüm töhfə verdiyini bildirib. Nazir Ousainu Darboe Azərbaycan ilə Qambiyanın Qoşulmama Hərəkatında fəal iştirakını qeyd edərək ölkələrimizin İslam Əməkdaşlıq Təşkilatında, BMT-də bir-birini qarşılıqlı sürətdə dəstəklədiyini vurğuladı. Ousainu Darboe daha sonra qeyd etdi ki, onun ölkəsi Ermənistan-Azərbaycan, Dağlıq Qarabağ münaqişəsi ilə bağlı Azərbaycanın haqlı mövqeyini dəstəkləyir və diqqətə çatdırdı ki, Qambiya Prezidenti Azərbaycan torpaqlarının Ermənistan tərəfindən işğal edilməsini qətiyyətlə pisləyir.


“Azərbaycanın necə inkişaf etdiyini, necə güc sahibi olduğunu bütün dünyaya göstərdik” – Naqif Həmzəyev » Naqif Həmzəyev - Azərbaycan Respublikası Milli Məclisin deputatı\n“Azərbaycanın necə inkişaf etdiyini, necə güc sahibi olduğunu bütün dünyaya göstərdik” – Naqif Həmzəyev\n11.06.2021 nagifhamza 31 Naqif Həmzəyev / Xronika / Xəbərlər\nBu dəfəki qonağımız “Yeni Azərbaycan Partiyası” Gəncə şəhər təşkilatının sədri, Milli Məclisin deputatı Naqif Həmzəyevdir.\nXeber24.az həmin müsahibəni təqdim edir:\nFəaliyyətiniz necə gedir? Pandemiya işinizə necə təsir göstərib?\nNormal iş fəaliyyətimizi davam etdiririk. Təbii ki, pandemiya işlərimizə təsir göstərdi. Seçicilərimizlə canlı ünsiyyətdə ola bilmədik. Lakin biz digər vasitələrdən istifadə edirik, onlayn görüşlərimizi mütəmadi olaraq keçiririk. Artıq 2021-ci ilin yanvar ayından başlayaraq çalışırıq ki, sosial məsafəni qorumaq şərti ilə seçicilərimizlə canlı şəkildə görüşlər təşkil edək. Mütəmadi olaraq bu görüşlərdə iştirak edirəm, Milli Məclisin iclaslarında iştirak edirəm. Bizə ünvanlanan məktubları aidiyyəti orqanlara yönləndirərək problemlərin həllinə çalışırıq. Daim gənclərin fəaliyyətini izləyirik və gənclərlə birlikdə layihələr həyata keçirməyə çalışırıq. Dövlətimiz tərəfindən həyata keçirilən uğurlu siyasətin təbliği və insanlara doğru şəkildə çatdırılması istiqamətində üzərimizə düşən işləri görürük.\nAkademik fəaliyyətiniz necə gedir?\nBildiyimə görə təhsil almağa davam edirsiniz.\nMən “XIX əsrin sonu-XX əsrdə erməni siyasi düşüncəsi və siyasi partiyaları” mövzusunda elmi işimi Türkiyədə müdafiə etmişəm, Fırat Universitetinin məzunuyam. Eyni mövzuda Türkiyədə kitab çap etdirmək, daha sonra Avropada ingiliscə kitab çap etdirmək fikrim var. Bununla yanaşı, həmişə tarix üzrə təhsil alsam da, iqtisadiyyatı da öyrənmək üçün hal-hazırda Çinin Renmin Universitetində ikinci magistr təhsilimi alıram. Təhsilimi başa vurduqdan sonra Çin dilini daha mükəmməl şəkildə öyrənmək istəyirəm.\nSosial şəbəkələrdə aktiv olan deputatlardan birisiniz. Yəqin ki, seçicilər sizinlə daha çox burada əlaqə saxlayırlar.\nMən öz sosial media hesablarımı özüm idarə edirəm. Çox sayda mesajlar gəlir. İstənilən müraciəti ciddi qəbul edirik, əgər əlaqə nömrəsi varsa, zəng edib həmin şəxslə danışırıq və ya cavab yazırıq ki, bizim saytımıza daxil olaraq oradan elektron müraciət vasitəsi ilə müraciətini daha ətraflı şəkildə çatdırsın. Bu zaman istəyirik seçicilər müraciətlə birlikdə vəsiqələrini və ya nömrələrini də bizə göndərsinlər. Çünki bəzən sosial şəbəkədə belə müraciətlər olanda şübhələnirsən ki, bəlkə ciddi məsələ deyil, bəlkə başqa məqsədlə bu müraciəti edir? Sosial şəbəkədə bunu bilmək olmur. Bəzi insanlar isə sırf görüşmək istəyirlər, bu zaman görüş təyin edirik. İstənilən halda çalışırıq ki, vətəndaşı dinləyə bilək, çünki məqsədimiz budur. Əgər problem bizim səlahiyyətimiz çərçivəsindədirsə, həll edirik, deyilsə, hüquqi yardım göstəririk.\nSizcə niyə insanlar bütün problemlərin həllini deputatlarda görür, sosial şəbəkələrdə daha çox onları tənqid edirlər?\nƏvvəllər deputatların səlahiyyətləri daha geniş idi. Həm də deputatlar insanlar üçün daha əlçatandır. Hansısa bir məmurun qəbuluna düşmək çətin ola bilər, ancaq deputatın qəbuluna düşmək çox asandır. Deputat da vətəndaşı qəbul etməlidir, çünki vətəndaşın vəkilidir, vətəndaşla məmur arasında körpü rolunu oynamalıdır. Ona görə də, vətəndaş umduğu yerdən küsür. Hər şeyin həllini deputatdan gözləyir. Deputat da çalışmalıdır məsələni həll etsin, və ya aidiyyəti orqanlara yönəldərək problemin həllinə yardım etsin. İstənilən halda vətəndaşlar haqlıdır.\nParlamentdəki gənc və yeni həmkarlarınızın fəaliyyəti ilə bağlı nə düşünürsünüz?\nYeni parlamentdə gənc, savadlı və bacarıqlı deputatların sayı artıb. Gənc deputatlar da təcrübəli həmkarlarından hər zaman nələrisə öyrənirlər, bəhrələnirlər. Sevinirəm ki, gənc deputatların sayı artıb. Fikrimcə, hər keçən seçkilərdə Parlamentdə gənc deputatların sayı artacaq.\nHal-hazırda Parlamentdə təklif etmək istədiyiniz hansı məsələlər var?\nGənclərimizi narahat edən bir neçə məsələ var ki, o məsələləri Milli Məclisdə qaldırmaq istəyirəm. Pandemiya dönəmində dövlətimiz təhsil haqlarının ödənilməsi ilə bağlı çox gözəl qərar verdi. Aztəminatlı ailələrin təhsil haqları 2020 və 2021-ci illərdə ödənildi. Bu çox yaxşı bir addımdır. Həmçinin bilirsiniz ki, dövlət imtahanları aradan qaldırıldı ki, bu da tələbələr üçün yaxşı oldu. Lakin bütün bunlara baxmayaraq, bəzi ailələrin övladları var ki, təhsil haqlarını ödəyə bilmirlər, nəticədə imtahanlara buraxılmır və kəsilirlər. Bu problemi aradan qadırmaq üçün mən təklif edəcəyəm ki, həmin tələbələrə imtahana girmələri üçün icazə verilsin.\nİkincisi təklifim budur ki, şəhərlərarası qatar və təyyarə səfərləri də bərpa olunsun.\nÖlkəmizdə medianın durumundan, jurnalistlərin deputatlarla işindən razısınız?\nMən həmişə mediaya açıq olmuşam, jurnalistlərlə dost olmağa çalışmışam. Lakin təəssüf ki, bəzən yanlış informasiya yazan, tənqidi təhqirlə qarışdıran, həqiqətlərə kölgə salan sayt və jurnalistlər də qarşımıza çıxır. İndi o saytların sayı azalmaqdadır. Ümid edirəm ki, yaxın illərdə ümumiyyətlə belə sayt və jurnalistlər olmayacaq. Hal-hazırda medianın inkişafı ilə bağlı fərqli siyasət həyata keçirilir, düşünürəm ki, “reket jurnalistika” dediyimiz jurnalistika artıq olmayacaq və bu peşəyə ləkə salanlar artıq cəmiyyətmizdə olmayacaqlar. Belə halda jurnalistlər də öz işini daha yaxşı görəcək, məmur və deputatlar da jurnalistlərlə daha rahat çalışacaqlar, suallarını rahat cavablandıracaqlar. Çünki mən dəfələrlə rastlaşmışam, xəbərə aidiyyəti olmayan başlıqlar qoyurlar. Xüsusən müharibə dövründə gördük ki, bizim peşəkar jurnalistlərə ehtiyacımız var. Bu dövrdə Türkiyə mediası bizə çox dəstək oldu.\nMüharibə dövründən söhbət düşmüşkən, necə düşünürsünüz, bu zəfərimizdən sonra siyasi arenada Azərbaycan üçün nələr dəyişdi?\nAzərbaycan bu 30 ildə çox çətin dövr yaşadı. Çünki Azərbaycan həqiqətlərini dünyaya çatdırmaq üçün çox çalışırdı. Ermənilər dünyaya yanlış bir tarix sırımışdılar. Erməni lobbisi də bu yalançı tarixi təbliğ edirdi. Lakin Azərbaycan həqiqətlərini bəzi beynəlxalq təşkilatlar və dövlətlər görmək istəmir, və ya görməzdən gəlirdilər. Xüsusən son 10 il ərzində isə bu beynəlxalq təşkilatların mövqeyi dəyişmişdi, artıq onlar həqiqətləri anlayırdılar. Ali Baş Komandan İlham Əliyevin rəhbərliyi ilə rəşadətli ordumuz 44 gün ərzində o təşkilatların edə bilmədiyini etdi, o 4 qətnaməni yerinə yetirdi. Bununla da Azərbaycanın bu illər ərzində necə inkişaf etdiyini, necə güc sahibi olduğunu dünyaya göstərdik.\nHal-hazırda artıq işğaldan azad olunan ərazilərə qayıdış proqramı həyata keçirilir, dost Türkiyənin şirkətləri bu prosesə cəlb edilib. Artıq 28 may ilə əlaqədar olaraq Prezident İlham Əliyevə göndərilən təbrik məktublarını oxusaq görərik ki, Azərbaycana qarşı mövqe müsbət mənada dəyişib. Eyni gündə həm Avropa İttifaqının rəhbərinin, həm də Çinin prezidentinin İlham Əliyevə zəng etməsi göstərdi ki, Aİ-Çin münasibətlərində Azərbaycanın rolu böyükdür.\nZəngəzur dəhlizi açıldıqdan sonra isə, Azərbaycanın regiondakı gücü daha da artacaqdır.\nMüsahibə üçün təşəkkür edirik. Gələcək fəaliyyətinizdə uğurlar.\nNaqif Həmzəyev: �... “Azərbaycanın ne...


22:49 21.04.2021 50\nYuxu orqanların düzgün işləməsi və ruh sağlamlığı üçün çox önəmlidir.\nMilli.Az xəbər verir ki, mütəxəssislər pandemiyaya bağlı yuxu problemlərini müəyyənləşdirmək üçün 'koronasomni' teriminini istifadə etməyə başlayıb. Pandemiya dövründə 13 ölkədən 44 məqalə və hesabatın analiz edildiyi və 54.231 nəfərin qatıldığı çalışmada yuxu problemlərinin artdığı, əhalinin və tibb işçilərinin 40 faizinin bundan təsirləndiyi qeyd edilir.\nYuxu problemlərinin yaranmasında bir çox faktorlar vardır. Bunlar arasında sosial məsafə, məktəblərin bağlanması, karantinlər, evdən çalışmaq kimi gündəlik faktorlar, demək olar ki, hər kəsə təsir edən virusa yoluxma qorxusu, sevdiyimiz birini itirmə həyəcanı və iqtisadi itkilər ortaya çıxıb. Pandemiyanın nə zaman bitəcəyi, gələcəyə dair qorxular insanlar yatağa girdikdə düşündükləri üçün bu kimi fikirlər yuxu pozuntularına gətirib çıxarır.\nGündəlik proqram hazırlayın. Hər gün eyni saatda oyana, işə gedirmiş kimi geyinə bilərsiniz. Səhər yeməyini yeyib, iş vaxtlarında çalışıb, gündəlik idman edərək, hər gecə eyni saatda yatmalısınız. Səhər gün işığına məruz qalmaq, yatmazdan əvvəl həyəcanlı xəbərlərdən qaçmaq və yuxudan 60 dəqiqə əvvəl telefon, kompyuter və televiziya izləməyərək mavi işıqdan uzaq durmalısınız. Gündəlik kafein alımını, xüsusilə qəhvəni azaltmaq önəmlidir. Mütəmadi qəhvə içənlər bunu azaltmaq üçün çayla əvəz edə bilərlər. Düzgün qidalanma, musiqi terapiyası, meditasiya və yoqa da faydalıdır.\nHəkimin məsləhət bildiyi dərmanlardan istifadə edilməlidir\nNevroloqlar və ya psixiatrlar bəzi özəl hallarda yuxuya kömək edən dərmanlar yaza bilərlər. Amma bu dərmanlar həkim nəzarəti ilə, 2 həftədən çox istifadə edilməməlidir. /medicina.az\nXəbərin mənbəyi: https://news.milli.az/health/941429.html


PROGRO - BMT-nin İnkişaf Proqramı ilə birgə əlilliyi olan şəxslər üçün kiçik bizneslər yaradılır\nBu barədə əmək və əhalinin sosial müdafiəsi naziri Sahil Babayevlə BMT İnkişaf Proqramının Azərbaycandakı rezident nümayəndəsi kimi ölkəmizdə fəaliyyət müddəti başa çatan Alessandro Frakasetti ilə görüşdə bildirilib.\nO, A.Frakasettinin ölkəmizdəki fəaliyyəti dövründə Azərbaycan ilə BMT-in İnkişaf Proqramı arasında münasibətlərin uğurla inkişaf etdiyini vurğulayıb. Bu istiqamətdə verdiyi töhfəyə görə A.Frakasettiyə təşəkkür edərək gələcək fəaliyyətində ona uğurlar arzulayıb.\nA.Frakasetti ölkəmizlə bağlı xoş təəssüratlarını, fəaliyyəti dövründə Əmək və Əhalinin Sosial Müdafiəsi Nazirliyi ilə əməkdaşlıqdan, görülən birgə işlərin nəticələrindən məmnunluğunu diqqətə çatdırıb. Müştərək layihələrin uğurlu əməkdaşlıq təcrübəsi formalaşdırığını qeyd edərək, bu əməkdaşlığın qarşıdakı dövrdə daha da inkişaf edəcəyinə əminliyini ifadə edib.\nPROGRO- SMM Təlimləri


Celilabadda kend sakinlerinin atlari ogurlanib - Azadliq Xeber\n22 Aprel, 2018 15:13 xeber – Cəlilabadda kənd sakinlərinə məxsus atlar örüş sahəsindən oğurlanıb.”Report”un Aran bürosu xəbər verir ki, hadisə rayonun Maşlıq kəndində baş verib.Kənd sakini Rəcəb Məhərrəmov axşam saatlarında təsərrüfatında olan atı otlaması üçün örüş sahəsinə göndərib. Səhər isə məlum olub ki, naməlum şəxs və ya şəxslər atı oğurlayıblar. Eyni hadisə kənd sakini Əziz Nəcəfovun da başına gəlib. Onun da atı həmin gün eyni üsulla oğurlanıb.Artıq hər iki faktla bağlı polisə məlumat verilib. Hadisəni törədənlərin tapılması istiqamətində araşdırmalar davam etdirilir.


Şəmkirdə “kütləvi çıxarış” kampaniyası keçirilib - Report.az\nŞəmkirdə “kütləvi çıxarış” kampaniyası keçirilib\n130-a yaxın vətəndaşa dövlət reyestrindən çıxarış verilib 16 Oktyabr, 2015 20:34\nBakı. 16 oktyabr. REPORT.AZ/ Əmlak Məsələləri Dövlət Komitəsinin birbaşa yerlərdə və ünvanlarda keçirdiyi “kütləvi çıxarış” kampaniyasından bu gün Şəmkir sakinləri yararlana bilib. Kampaniyada ümumilikdə 200-ə yaxın vətəndaşa xidmət göstərilib. 130-a yaxın vətəndaşa dövlət reyestrindən çıxarış verilib. Komitədən "Report"a daxil olan xəbərə görə, 70-dən çox sakindən daşınmaz əmlaka və torpağa dair qeydiyyat üçün ilkin sənədlər qəbul edilib.


4 uşaq anası xəstəxanada öldü - VİDEO - Azinforum.az İnformasiya Portalı\nAna səhifə / Media / 4 uşaq anası xəstəxanada öldü – VİDEO\n4 uşaq anası xəstəxanada öldü – VİDEO\nHəkimlər ilk tibbi yardımdan sonra xəstəyə kəskin bağırsaq keçinməzliyi, ürək-damar çatışmazlığı diaqnozu qoyaraq təcili cərrahiyə əməliyyatı olunmasına qərar veriblər.\nNəzakət Dəmirovanın ölməsinə səbəb isə xəstəxanaya gec çatdırılması olub. Mərhumun həyat yoldaşının sözlərinə görə o, son 10 ilə yaxındır ki, bu xəstəliyi tez-tez yüngül formada keçirib. Bu dəfə də xəstənin eyni duruma düşməsinin keçici olacağını zənn edən yaxınları onu ağırlaşdıqdan sonra xəstəxanaya çatdırıblar və həyatını xilas etmək mümkün olmayıb.\nHəyat yoldaşı – “Yoldaşım Dəmirova Nəzakət Mahir qızı bu günə qədər bu evdə yaşayıb. Daha əvvəl də revmatizma xəstəsi olub. Evdə tez-tez yüngül xəstəliklər keçirirdi. Sadəcə bizim başımız çıxmayıb ki, bu xəstəlik içəridən ağır ola bilər. Müalicəsin də edirdi. Narkoz da vurulmuşdu o da yarımçıq qaldı”.\nÖncəki İlham Mirzəyev həbsdən sonra ilk dəfə – Foto\nNövbəti Bakıda şirkət əməkdaşları ilə sakinlər arasında dava olub


Masazırda məcburi köçkünlərə yeni mənzillər verilib – Mehriban Əliyeva mərasimdə + FOTOLAR\n05 Oktyabr 2017 - 21:36\nMasazırda məcburi köçkünlərə yeni mənzillər verilib –Mehriban Əliyeva mərasimdə + FOTOLAR\nAzərbaycanın birinci vitse-prezidenti Mehriban Əliyeva Abşeron rayonunun Masazır qəsəbəsində məcburi köçkünlər üçün salınan şəhərcikdə yeni inşa olunan üç binada mənzillərin təqdim edilməsi mərasimində iştirak edib.\nBaş nazirin müavini, Qaçqınların və Məcburi Köçkünlərin İşləri üzrə Dövlət Komitəsinin sədri Əli Həsənov görülən işlər barədə birinci vitse-prezidentə bildirib ki, bu binalar “Qəzalı vəziyyətdə olan binalarda məskunlaşmış məcburi köçkün ailələrinin yeni mənzillərlə təmin olunması” layihəsi çərçivəsində tikilib. Müasir səviyyədə təmir edilən mənzillərin hamısı zəruri avadanlıqla, həmçinin qaz, su və elektrik enerjisi ilə təmin olunub. Binaların həyətində geniş abadlıq-quruculuq işləri aparılıb, yaşıllıq zolaqları salınıb.\nMərasimdə çıxış edən birinci vitse-prezident Mehriban Əliyeva 20 ildən artıq davam edən Ermənistan-Azərbaycan, Dağlıq Qarabağ münaqişəsinin Azərbaycanın ən ağır problemi, xalqın ən böyük ağrısı olduğunu bildirib.\nMünaqişə nəticəsində soydaşlarımızın qaçqın və məcburi köçkün həyatı yaşamağa məcbur olduğunu deyən Azərbaycanın birinci vitse-prezidenti, dövlət başçısı İlham Əliyevin istər ikitərəfli görüşlərdə, istərsə də beynəlxalq təşkilatlarda etdiyi çıxışlarda bu münaqişə barədə məlumat verdiyini vurğulayıb. Bu məsələyə dünyada olan ikili standartlar barədə danışan birinci vitse-prezident qeyd etdi ki, insan hüquqları təşkilatları 1 milyondan çox qaçqın və məcburi köçkünün haqlarının pozulması ilə bağlı məsələnin həllində səylər göstərmir.\nMehriban Əliyeva dövlətin bu illər ərzində qaçqın və məcburi köçkünlərin yaşayış şəraitinin yaxşılaşdırılması ilə bağlı mühüm işlər gördüyünü, onların yeni mənzillərə köçürüldüyünü, iş yerləri ilə təmin olunduqlarını qeyd edib: “İndiki mərhələdə uyğunlaşdırılmış binalarda, ilk növbədə isə qəzalı vəziyyətdə olan evlərdə yaşayan bu cür insanların mənzil məsələlərinin həlli diqqət mərkəzindədir və gələcəkdə də bu istiqamətdə addımlar atılacaq”.\n“Azərbaycan qüdrətli və müstəqil dövlətdir. İnkişaf təkcə Bakıda deyil, ölkəmizin hər yerində təmin olunub”, – deyən birinci vitse-prezident son illərdə ölkəmizdə turizmin inkişafı ilə bağlı görülən işlərdən, regionlarda həyata keçirilən sosial layihələrdən, idman sahəsində əldə edilən uğurlardan, birinci Avropa Oyunlarının və İslam Həmrəyliyi Oyunlarının yüksək səviyyədə keçirilməsindən də danışıb. Mehriban Əliyevaqeyd edib ki, prezident İlham Əliyev üçün Azərbaycanın və xalqın maraqları hər şeydən üstündür.


Xtravaganza - butik Xtravaganza Azərbaycanda, Bakıda\nŞarm, Thomas Sabo\nSaat, Just Cavalli\nSırğalar, APM Monaco\nBoyunbağ, Thomas Sabo\nBoyunbağ, APM Monaco\nArt Nouveau kolleksiyası, Style Avenue\nBilərzik, Little Secrets, Thomas Sabo\nMeteorites kolleksiyası, APM Monaco\nGənclik Mall, 1-ci mərtəbə, Bakı\nDəniz Mall, 1-ci mərtəbə, Bakı\nGənclik Mall: Bazar ertəsi - Bazar, 10:00 - 22:00\nDəniz Mall: Bazar ertəsi - Bazar, 10:00 - 22:00\nSizin sevimli saat, aksessuar və bəzək əşyaları butikiniz Xtravaganza 16 iyun tarixindən, şəhərin ən dəbli ticarət mərkəzlərinin birində yeni mağazasını təqdim edir! Xtravaganza Dəniz Mall sizləri yeni ünvanda səbirsizliklə gözləyir!\nXtravaganza -dan yeni aksiyanı qarşılayın! 4 May tarixindən etibarən təqdim etdiyimiz bütün məhsulları 20 % endirimlə sifariş edə bilərsiniz. Ətraflı məlumat və ya sifariş üçün +994 70 599 15 51 WhatsApp nömrəsi ilə əlaqə saxlayın. Bu gözəl fürsətdən siz də yararlanın. *İstisna olmaqla Liska, Le Bebe, APM Monaco, Menzer Hajiyeva.\n«Xtravaganza» zərgərlik butikində «Thomas Sabo» məmulatlarını alarkən qonaqlar üçün pulsuz şəkildə naxışla bəzəmə həyata keçirilir.\nMüasir xanımları zinət əşyaları olmadan təsəvvür etmək çətindir. Məhz aksesuarlar lazımi çalarlar qatmaqla kompozisiyaya tamalanmış görünüş bəxş edir.


Böyük Millət, Cılız Nəzəriyyələr – Vaşinqtonun Nəbzi\nİyun 5, 2013\nQərb dünyasında türklərə rəğbət, ən azı hörmət bəslənilir. Birinci Dünya Müharibəsinin döyüş meydanlarında “Johnny Turk” ləğəbi ilə dillərə düşən türk əsgərinin sərgilədiyi şücaət tarixi yaddaşlarda həkk olunub. Amma türklərin parlaq irsi təkcə bir epizodla ölçülmür. 1453-cü ildə Konstantinoplun fəthindən tutmuş 1919-23-cü illərdə vuruşulan Qurtuluş Savaşınadək türklər dəfələrlə sübut ediblər ki, tarixin ən çətin məqamlarında onlar zamanın çağırışına cavab verir, üzləşdikləri imtahandan uğurla çıxırlar. Yazıqlar olsun ki, bəzən Türkiyədəki ictimai debatı izləyəndə, ortada dolaşan nəzəriyyələrlə tanış olduqda, adamda belə bir təəssürat yaranır ki, türklərin qüdrətinə hamı bələddir – bir onların özlərindən savayı.\nƏgər Kurtlar Vadisi Pusu teleserialının son epizodları hansısa siyasi cərəyanı əks etdirirsə, onda burada səsləndirilən düşüncələrdən heyrətlənməmək olmur. “Kürəsəl dövlət” amacında olan bir qrup adam guya ki, Türkiyəni qlobal qüdrətə çevirmək üçün gah Amerikaya, gah İsrailə, gah da daxildəki Qərbpərəst düşmənlərə qarşı qızğın mübarizə aparırlar. İxtiyarlar Şurası adlanan, amma heç kim tərəfindən seçilməmiş və heç kimə cavabdeh olmayan bir qrup adam daim mənfur düşmənin planlarını pozmaqla məşğuldur. Maraqlıdır ki, Türkiyəyə düşmən hesab edilən dövlətlərin sırasında türk dövlətinin tarixi rəqibi olmuş Rusiya haqda bir kəlmə də deyilmir. Üstəlik bu şuranın icraçısı Polat Alemdarın rəhbərlik etdiyi Komu Güvənliyi Təşkilatı (KGT) – eynən KQB-ni xatırladır – həm adında, həm amalında, həm də əməlində. Xülasə, bunlar nə kommunizmi sevirlər, nə də kapitalizmi. Onların yolu “üçüncü yoldur.” Düzdür bu yol tamaşaçıya heç vaxt aydın şəkildə izah edilmir. Heç buna ehtiyac da yoxdur. Üsütüaçıq şəkildə eyham olunur ki, sadəcə hər şeyi ixtiyarların öhdəsinə buraxsaq, bunlar Türkiyəni “kürəsəl dövlətə” çevirəcəklər.\nDeyilənə görə baş nazir Rəcəb Təyyib Ərdoğan Kurtlar Vadisinin həvəskarıdır və hətta mümkündür ki, burada səsləndirilən fikirlər onun dünyagörüşünü əks etdirsin. Əgər bu belədirsə, Ərdoğan hökumətinə müxalif olan qüvvələr də konspirasiya nəzəriyyələrindən çox uzaq durmurlar. Mən ilk dəfə əleyhdarlarından Ərdoğanın “Amerikanın” yaxud “Avropanın” adamı olduğunu eşidəndə xeyli təəccüblənmişdim. Çoxları bu hesablamanı belə əsaslandırır ki, Ərdoğan Türkiyəni İslama doğru yönəltməklə, ordu generallarını həbs etdirməklə əslində Qərbin maraqlarına xidmət edir. Onlar bu xüsusda Ərdoğanın müstəqil xarici siyasət yürütmədiyini və Qərblə sıx təmaslarını önə çəkirlər.\nƏlbəttə, anti-Qərbçilik, ələlxüsus anti-Amerikançılıq, yeni bir şey deyil. Üzləşdikləri çətin situasiyalarda şeytan barmağı axtarmaq bir çox üçüncü dünya ölkələrinə xas xüsusiyyətdir. Konspirasiya nəzəriyyələrini əksər hallarda, İranda, Suriyada, Şimali Koreyada olduğu kimi, diktatorial rejimlər alovlandırır, çünki bundan ən çox yararlanan da onlardır. Ancaq Türkiyə kimi yetkin bir cəmiyyətdə anti-Qərbçiliyin bütöv siyasi spektrumu əhatə etməsi təəccüb doğurur. Sultan Mehmet Fatihin, Mustafa Kamal Atatürkün, Bülent Ecevitin xələfləri görən həqiqətən də inanırlarmı ki, Türkiyənin taleyini türklərdən başqa kimsə müəyyən etmək iqtidarındadır?\nBu günlər Türkiyə şəhərlərində küçələrə axışan adamlar bu sualın cavabını tapmağa çalışırlar. Onların arasında ideoloji birlik yoxdur. Bəziləri sekulyaristdir, bəziləri solçu. Bəziləri millətçidir, bəziləri beynəlmiləlçi. Bəziləri türkdür, bəziləri kürd. Tələb baş nazir Rəcəb Təyyib Ərdoğanın istefasıdır – o adamın ki, əgər keçirilmiş səsvermənin nəticələrinə inansaq, çoxluğun dəstəyini qazanıb. Türkiyədə baş verənləri diktaturaya qarşı mübarizənin rəmzinə çevrilmiş Ərəb Baharı ilə müqayisə etmək problematikdir. Eyni zamanda mühüm siyasi prosesin baş verdiyini inkar etmək də olmaz. Nəsə qaynayır. Bu qaynananların Türkiyə üçün sonda nə dərəcədə xeyirli olacağını indidən proqnozlaşdırmaq çətindir. Amma təkcə son onilliklərin konspirasiya nəzəriyyələrini süpürüb apara, türklərin özünə inamını geriyə qaytara bilsə, Gezi Park etirazları mühüm nailiyyət qazanmış olar.


190 manatla bağlı qeydiyyat başladı - 14 şəhər və rayon üzrə\n10:50 09.04.2020 (Yenilənib 10:42 09.04.2020)\nİnternetə əlçatanlığı olmayan vətəndaşlar olduqları rayon (şəhər) Məşğulluq Mərkəzlərinə işsiz kimi qeydiyyatla alınmaqla bağlı xüsusi karantin rejimi dövründə istənilən gün telefonla müraciət edə bilərlər\nBAKI, 9 aprel — Sputnik. Xəbər verdiyimiz kimi, birdəfəlik ödəməni (190 AZN) almaq hüququna baxılması üçün işsiz şəxslərin qeydiyyatı ilə bağlı müraciətlərin çoxluğunu nəzərə alaraq, ölkənin şəhər və rayonları üzrə elektron qaydada müraciət günləri qrafikə bölünüb.\nSputnik Azərbaycan-a Əmək və Əhalinin Sosial Müdafiəsi Nazirliyindən verilən məlumatda bildirilir ki, qrafikə uyğun olaraq bu gün Bakı ərazisində Xətai, Nərimanov, Nizami, Qaradağ rayonları, bölgələrdə isə Sumqayıt, Abşeron, Xaçmaz, Quba, Şirvan, Ağdaş, Qusar, Hacıqabul, Şabran, Siyəzən şəhər və rayonlarında elektron müraciət qaydası ilə işsiz şəxslərin elektron qaydada qeydiyyatlarına start veriləcək.\nİşsiz statusuna uyğun gələn şəxslər olduqları rayon (şəhər) üzrə www.e-sosial.az portalı vasitəsilə elektron qaydada müraciətlərini edə bilərlər.\nİnternetə əlçatanlığı olmayan vətəndaşlar isə olduqları rayon (şəhər) Məşğulluq Mərkəzlərinə işsiz kimi qeydiyyatla alınmaqla bağlı xüsusi karantin rejimi dövründə istənilən gün telefonla müraciət edə bilərlər. Rayon (şəhər) Məşğulluq Mərkəzlərinin telefon nömrələrini bu linkə daxil olmaqla öyrənmək olar.\nYüz doxsan manat yardımla bağlı əhaliyə yeni müraciət\nKimlər işsiz sayılmır - Rəsmi cavab\nNağd ödəniş qadağandır: yardımların verilmə qaydası açıqlandı\nKarantin müddəti uzanarsa, birdəfəlik ödəmə növbəti aylarda da verilə bilər


KİTABXANA RESURSLARINDAN İSTİFADƏNİN TƏŞKİLİNDƏ İNFORMASİYA-KOMMUNİKASİYA TEXNOLOGİYALARININ TƏTBİQİ\n(Milli kitabxananın iş təcrübəsi əsasında)\nAçar sözlər:kitabxana resursları,milli kitabxana,informasiya texnologiyaları,beynəlxalq təcrübə\nКлючевыe слова:библиотчные ресурсы,национальная библиотека, информационные технологии, междунородный опыт.\nKeywords:library resources, the national library. information technology, international experience\nXX əsrin axırlarında dünyada baş verən qlobal proseslər, o cümlədən, SSRİ-nin dağılması, beynəlxalq aləmdə ümumi siyasi mühitin ciddi şəkildə dəyişməsinə və yeni giosiyasi vəziyyətin yaranmasına səbəb oldu. Bu proseslərin həyata keçirilməsində keçmiş SSRİ-nin tərkibində olan müttəfiq respublikalar öz müstəqilliklərini əldə etdilər. O cümlədən, Azərbaycan Respublikası ikinci dəfə öz müstəqilliyini 1991-ci ildə qazanaraq, dünya dövlətləri tərəfindən tanınmağa və diplomatik münasibətlər yaratmağa, dünya birliyinə sistemli surətdə inteqrasiyasına geniş yol açdı. Azərbaycanın müstəqilliyinin möhkəmləndirilməsi və dövlətçilik mənafelərinin qorunmasında ölkənin zəngin iqtisadi potensialı və əlverişli giosiyasi mövqeyi mühüm əhəmiyyət kəsb edir. Dünya ölkələri ilə ikitərəfli siyasi münasibətlərin qurulması iqtisadi, elmi-mədəni əlaqələrin inkişafına əlverişli şərait yaratdı. Qarşılıqlı faydalı elmi əməkdaşlıq, siyasi münasibətlərin dərinləşməsi respublikamızda ümumi inkişafa, xalqın rifah halının yaxşılaşmasına, siyasi mühitin stabilləşməsinə, dövlət quruculuğunun möhkəmləndirilməsinə öz təsirini göstərir.\nHazırda cəmiyyətdə baş verən qlobal proseslər ictimai həyatın bütün sferalarına əhəmiyyətli dərəcədə öz təsirini göstərir. Əlbəttə bu proseslərin həyata keçirilməsi və onu fərqləndirən əsas cəhətlərdən biri və ən başlıcası cəmiyyətin yaşaması və inkişaf etməsi üçün ilk növbədə informasiyanın fundamental faktora çevirməklə və insanların şüuruna təsir göstərməsidir.\nVaxtilə cəmiyyətini inkişafını mütəxəsislər əsasən, maddi istehsalın varlığı ilə əlaqələndiriblərsə, hazırki informasiya cəmiyyəti dövründə müxtəlif növ informasiyalar əldə etmədən mümkün olmadığını iddia edirlər. Qeyd etmək lazımdır ki, hazırki dövrdə informasiya ictimai tələbat kimi yeni tələblər irəli sürür və elə buna görə də informasiya müəssisələri kimi kitabxanaların qarşısında çox mühüm vəzifələr qoyur. Bu vəzifələrin yerinə yetirilməsində son illərdə kitabxanalarda olduqca mütərəqqi iş prosesləri, yeni informasiya texnologiyaları həyata keçirilir.\nDünyada baş verən kommunikasiya texologiyalarının artması, informasiyanın oxuculara operativ olaraq çatdırılması, məsafədən asılı olmayaraq xidmət göstərilməsi, elektron kataloqun yaradılması və bütövlükdə informasiya bazalarının formalaşması, informasiya təminatının mötəbərliliyinə imkan verir və tələbatçıların informasiya tələbatına şərait yaradır.\nƏnənəvi kataloq kartoteka sistemlərindən fərqli olaraq, elektron kataloq vasitəsilə dünya kitabxanalarında olan sənəd – informasiya fondları haqqında məlumat əldə etmək imkanı yaranır, onların operativ axtarışı təmin edilir.\nMüasir kitabxana-informasiya sistemlərindən istifadə etməklə tələbatçılar zaman və məkan problemi olmadan lazımi informasiyanı əldə etmək məqsədilə, müasir tipli informasiya texnologiyalarından istifadə etməklə bilavasitə yaşayış və iş yerlərindən dünyanın ən zəngin informasiya fondlarına daxil olaraq özünə lazım olan informasiyaları operativ şəkildə əldə edirlər.\nRespublikamızda zəngin informasiya fonduna malik olan M.F.Axundov adına Milli Kitabxana son illərdə məlumat- axtarış sistemlərinin təşkili və istifadəsi üzrə olduqca mütərəqqi tədbirlər həyata keçirir. Görülən bu mütərəqqi işlərin nəticəsi olaraq artıq demək olar ki, Milli Kitabxanada informasiya kommunikasiya sistemləri işlək vəziyyətə gətirilmiş, kitabxana veb saytı elektron kataloqu və elektron kitabxanası bir sıra problemlərin həlli istiqamətində xeyli işlər görmüşdür. Bu gün bir məsələni xüsusi qeyd etmək olar ki, artıq, məsafədən virtual kitab sifarişi sistemi tətbiq edilir.\nRespublikamızın Milli Kitabxanasının ən başlıca müvəffəqiyyətlərindən biri də “Kitabxana işi haqqında” Azərbaycan Respublikası Qanunun 7-ci maddəsinə müvafiq olaraq, M.F.Axundov adına Dövlət Kitabxanasına Azərbaycan Respublikası Nazirlər Kabinetinin 15 aprel 2004-cü il qərarı ilə “Milli kitabxana” statusu verilmişdir [1, 143].\nQeyd etmək lazımdır ki, kitabxanaya verilən bu mötəbər status kitabxananın qarşısında duran vəzifələrin əhatəliliyini xeyli genişləndirmiş, elmi-tədqiqat və informasiya təminatı sahəsindəki əməli fəaliyyətini xeyli genişləndirmişdir.\nSon illərdə kitabxana işi sahəsində baş verən yeniliklər, xüsusilə, informasiya texnologiyalarının tətbiqinin elektron kitabxana və elektron kataloqların yaradılması Milli Kitabxanada həmişə yaradıcı şəkildə aparılmış, kitabxana proseslərinin avtomatlaşdırlması istiqamətində ilk addım atan kitabxanalardan biri olmuşdur.\nBir məsələni qeyd etmək lazımdır ki, müstəqillik illərinin bir sıra beynəlxalq təsnifatların Azərbaycana gəlməsi və respublikamızda fəaliyyətə başlaması kitabxana-informasiya müəssisələrinin işinə xüsusi təkan verdi. Bu təsnifatların başlıca məqsədi qrant vermək yolu ilə inkişaf etməkdə olan ölkələrə yardım göstərməkdən ibarət idi. Həmin təsnifatlar kitabxana işinə müsabiqə yolu ilə qrant ayırmaqla onların fəaliyyətini yaxşılaşdırmaq məqsədilə ilə ayrılırdı. Bu dövrdə, yəni müstəqilliyin ilk illərində Açıq Cəmiyyət İnstitutu (SOROS fondu) qrantlar ayırmaqda xüsusi fəallıq göstərirdi. Respublikamızda fəaliyyət göstərən respublika əhəmiyyətli dövlət və sahəvi kitabxanaların, kütləvi və uşaq kitabxanaları, hətta bir sıra kənd və qəsəbə kitabxanaları qrantlar udmuş, vəsait əldə etməklə öz kitabxanalarının fəaliyyətini təkmilləşdirmişdir. Milli Kitabxananın kollektiv qrantlar əldə etməklə, öz işlərində xeyli yenilik və dəyişiklik etmişlər.\nMilli Kitabxana avtomatlaşdırma işinə də xüsusi əhəmiyyət verməklə, bir çox kitabxana-informasiya proseslərinin yeni kommunikasiya texnologiyaları ilə təmin edilməsi işində xüsusi fəaliyyət göstərirlər.\nMilli Kitabxana son illərdə texnologiyalarının tətbiqi ilə bağlı çox mühüm tədbirlər həyata keçirmişdir. Bütün bunlar digər məsələlərlə, yanaşı Milli Kitabxananın kitab fondunun formalaşmasına çox ciddi təsir göstərmişdir.\nSon illərdə respublikamızda kitabxanaların fəaliyyətini ümumiləşdirmək, uçot hesabat işlərinin təhlili kitabxanaların potensial imkanlarını təhlil etməyə imkan verir. İstər statistika idarələrinin, istərsə də kitabxanalara rəhbərlik edən Nazirlik və baş idarələrin həyata keçirdiyi statistik hesablamalar, informasiya orqanları kimi kitabxanaların kəmiyyət göstəriciləri haqqında fikir söyləməyə imkan verir.\nAzərbaycan Respublikası Statistika Komitəsi son dövrlərdə bir sıra samballı statistik məcmuələr hazırlayıb çap etdirmişdir ki, burada xalq təsərrüfatının bütün sahələri o cümlədən, kitabxanaların fəaliyyəti ilə bağlı çox mükəmməl statistik məlumatlar geniş şəkildə şərh edilmişdir. Yeri gəlmişkən, bir məsələni qabarıq şəkildə göstərmək lazımdır ki, Azərbaycanda fəaliyyət göstərən bütün kitabxana şəbəkələri və sistemləri haqqında mükəmməl məlumatların olmaması, müəyyən obyektiv və subyektiv maneələrin və problemlərin həllində ciddi çətinliklər yaradır. Məsələn, eyni tipli kitabxanaların bir-birindən fərqli istər fond, kadr təminatı, avadanlıqlar və əşyalarla təminatı əsaslı şəkildə fərqlənir. Halbuki ərazi, oxucu, kitabxana fondu, regionun fərqli və üstün cəhətləri mütləq nəzərə alınmalıdır. Çox təəsüflər olsun ki, bəzən ərazisi oxucuların sayı, kitabxana fondu çox kiçik olan kitabxanaların bu keyfiyyətləri nəzərə alınmadan vəsait qoyuluşu və digər təminatlar üstünlüklər təşkil edir. Ona görə də bütün kitabxanaların, o cümlədən, onların fondu, oxucuları, ərazisi, əhatə dairəsi və digər əlamətlər öurənilməklə, xüsusi müşahidələr nəzərə alınmaqla respublikanın bütün regionlarında kitabxanaların hərtərəfli posportlaşdırılması, statistik ümumiləşmələr aparılmalıdır. Əlbəttə, statistik ümumiləşdirmənin aparılması daim diqqət mərkəzində olmuş bir sıra tədqiqatlar aparılmış və onların nəticələri nəşr olunmuşdur. Son dövrlərdə Respublika Statistika İdarəsi ardıcıl olaraq belə tədqiqatlar aparmış və kitabxanaların inkişaf istiqamətlərini statistik bülleten kimi çap etdirmişdir. Respublika Statistika Komitəsinin 2009-cu ildə çap etdirdiyi “Kitabxanaların fəaliyyəti haqqında” statistik müayinənin nəticələri barədə statistik bülleten diqqəti daha çox cəlb edir. “Kitabxanların fəaliyyəti haqqında” statistik müayinə Azərbaycan Respublikası Prezidentinin 6 oktyabr 2008-ci il tarixli 3072 nömrəli sərəncamı ilə təsdiq edilmiş “Azərbaycan Respublikasında kitabxana-informasiya sahəsinin 2008-2013-cü illərdə inkişafı üzrə Dövlət Proqramı” nın 2.1.8-ci bəndinə uyğun olaraq Azərbaycan Respublikası Statistika Komitəsinin tərəfindən 2009-cu ilin sentyabr ayının 1-dən 10-dək keçirilmişdir.\nStatistik müayinənin keçirilməsində əsas məqsəd əhaliyə göstərilən kitabxana-informasiya xidmətinin səviyyəsinin yüksəldilməsi, kitabxana-informasiya sahəsində yeni texnologiyaların tətbiqi və istifadəsi nəticəsində onun dünya standartları səviyyəsinə çatdırılması, elektron informasiya fondlarının formalaşdırılması və virtual kitabxanaların inkişaf etdirilməsi, kitabxanaların kadr təminatının yaxşılaşdırılması, habelə, fasiləsiz təhsilin təmin edilməsi üçün şərait yaradılması istiqamətlərində aparılan işlərin vəziyyətini öyrənməkdən ibarət olmuşdur. Bülletendəki məlumatlar 2009-cu ilin sentyabr ayının 1-nə olan vəziyyəti, istifadəçilərə verilən kitab və digər informasiya mənbələrinin, habelə, istifadəçilərin sayı, 2009-cu ilin birinci yarısına olan vəziyyəti əks etdirir. Bütün kitabxana şəbəkələri və sistemlərində olan kitabxanalar müayinə ilə əhatə olunmuş kütləvi, uşaq, gənclər, elmi, elmi-texniki və digər ixtisaslaşdırılmış, həmçinin müəssisələrin nəzdində olan 8507 kitabxananın təxminən üçdə biri, yəni 2322-ci və ya 27,3%i şəhər yerlərində 6125-i və ya 72,2%i kənd yerlərindədir [2, 87].\nƏlbəttə, bu cür statistik ümumiləşmə demək olar ki, qaneedicidir. Belə ki, Azərbaycanda yaşayan təxminən 9 milyon əhalinin 3 milyonundan çoxu Bakı və digər respublika tabeliyindəki sahələrdə, qalan 6 milyonundan çoxu isə kənd yerlərində yaşayır. Şəhər kitabxanalarında informasiya-kommunikasiya texnologiyalarının təminatında kənd yerlərindəki kitabxanaların kommunikasiya vasitələrindən daha zəngindir. Əlbəttə, belə olan tərzdə şəhər yerlərində yeni texnologiyaların geniş tətbiq olunması, kitabxana proseslərinin avtomatlaşdırılması yeni kitabxana proqramlarının tətbiqi daha çox məqsədə uyğundur. Bu baxımdan Axundov adına Milli Kitabxanada kitabxana işini müasir tələblərini ödəmək imkanı daha çoxdur. Milli Kitabxanada hələ 1975-ci ildən başlayaraq, kitabxana işinin informasiyalaşdırılması ilə bağlı bir sıra tədbirlər həyata keçirilməyə başlamışdır. Bu məqsədlə, Milli Kitabxanada mədəniyyət və incəsənət üzrə elmi informasiya şöbəsi yaradılmışdır. Bu şöbə kitabxanaya daxil olan sahə üzrə kitab, məcmuə, qəzet və jurnal məqalələri əsasında 1976-cı ildən etibarən, informasiya göstəricisi nəşr etməyə başlamışdır. Milli Kitabxanada son illərdə elektron məlumat bazasını yaradılması istiqamətində xeyli işlər görülmüş, bu məqsədlə “Analitik elektron məlumat bazasının təşkili” şöbəsi yaradılmış və az bir müddət ərzində xüsusi proqrama uyğun olaraq konkret tədbirlər həyata keçirilir. Hazırda şöbədə 80-dan çox dövri mətbuatda verilən məqalələr sahələr üzrə qruplaşdırılır, çeşidlənir və kitabxananın elektron kataloqunda yerləşdirilir. Əlbəttə, bu xidmət növündən kitabxananın saytından istifadə etməklə dünyada yaşayan bütün insanlar istifadə edə bilərlər. Hazırlanan bu sistem, bu xidmət növü dövri mətbuat səhifələrində çap olunan bütün məlumatların toplanaraq istifadəçilərə çatdırılır. Kitabxanada yaradılan “Analitik elektron məlumat bazasının təşkili” şöbəsi avtomatlaşdırılmış proqrama uyğun olaraq aparılır və 80 adda dövri mətbuatın materialları həmin sistemə daxil edilir [3,121].\nDövri mətbuatda dərc olunan məqalələr bütün sahələr üzrə qruplaşdırılaraq analitik təsvir edilir və iki dildə, rus və azərbaycan dillərində elektron kataloqa daxil edilir. Hazırlanmış həmin materiallar elektron kataloqda biblioqrafik yazıların VİRTUA proqramında, MARC-21 formatında yazılaraq dünya informasiya sisteminə, bütün tələbatçılara ötürülür.\nBu sistem digər sistemlərdən əsaslı şəkildə fərqlənir və VTLS proqramı vasitəsilə bütün mobillər Milli Kitabxana tərəfindən əldə edilmiş, sistemdə komplektləşdirmə, kataloqlaşdırma tələbatçıların uçotu və qeydiyyatı və məlumat axtarışı üçün xüsusi proqram OPAC fəaliyyət göstərir, həmçinin digər mobillərdən istifadə məqsədilə müəyyən hazırlıq işləri də aparılır. Milli Kitabxanada tətbiq edilən VTLS proqramı ilə oxuculara xidmətlə bağlı informasiya bazasının yaradılması üçün kompleks sistem yaratmağa imkan verirdi.\nRespublika Milli Kitabxanasında artıq 2006-cı ildən etibarən yeni informasiya texnologiyaları vasitəsilə tələbatçılara kitabxana-informasiya xidmətinin göstərilməsi müasir dünya təcrübəsinə uyğun yenidən qurulması əsas vəzifələrdən biri kimi yerinə yetirilməyə başlanır. Artıq Respublika Milli Kitabxanası ölkədə kitabxana proqramlarının tətbiq sahəsində aparıcı müəssisələrdən biri kimi fəaliyyətə başladı. Bu fəaliyyət dəstəyi ilə yanaşı bir sıra beynəlxalq təşkilatların maliyyə dəstəyi ilə həyata keçirilməyə başlandı. “Maşınlaoxunan elektron kataloqun yaradılması” layihəsi əsasən, Avrasiya Fondu, SOROS Fondu və İRTCL – qrant verən təşkilatların maliyyə dəstəyi hesabına həyata keçirilmişdir. Hazırda elektron kataloq vasitəsilə kitabxananın (www.anl.az) saytına girməklə fondda olan çap məhsulatı vasitəsilə istənilən məlumatları əldə etmək mümkündür. Bütün məlumatlar MARC-21 formatında fonda daxil edilir.\nMilli Kitabxanada məlumat bazası yaradılarkən komplektləşmə zamanı ədəbiyyat ayrı-ayrı sahələr üzrə fonda daxil edilir. İlk növbədə:\nFonda daxil olan yeni ədəbiyyat;\nArxiv şöbəsində toplanmış və əks xronoloji ardıcıllıqla seçilən ədəbiyyat;\nTammətnli resursların biblioqrafik yazılarının tərtib edilməsi üçün kitabxananın fondunda olan ədəbiyyat;\nÜmumi fonda olan və format üzrə düzülmüş rus dilində olan ədəbiyyat [4, 32].\nBundan başqa məlumat bazasına azərbaycan və rus dillərində olan ədəbiyyatın növlərinə görə biblioqrafik yazılar daxil edilir [4, 32].\nSeriya ilə nəşr olunan monoqrafiyalar\nDissertasiyalar və avtoreferatlar\nNot – musiqi nəşləri\nBütün bunlarla yanaşı, məlumat bazasında digər xarici dillərdə olan ədəbiyyat növlərinin bilioqrafik yazıları elektron kataloqa daxil edilir.\nAzərbaycanda respublika səviyyəli kitabxanalar içərisində Axundzadə adına Milli Kitabxana avtomatlaşdırılmış kitabxana-informasiya sistemlərinin tətbiq edilməsinə demək olar ki, hələ 2000-ci illərdən başlamışdır. Belə ki, Milli Kitabxanada həmin ildən ilk internet zalı və ilk tədris kursları məhz bu kitabxanada yaradılmış, republikamızın kitabxana işçiləri üçün komputer təlimi üzrə treyninqlər həyata keçirilmişdir. Əlbəttə bu kimi tədbirlərin həyata keçirilməsi kitabxana ictimaiyyəti tərəfindən olduqca rəğbətlə qarşılanmış, respublikanın digər kitabxanalarında xeyli kitabxana işçiləri bu tədbirlərə qatılmışdır. Nəticədə Axundzadə adına Milli Kitabxanada yeni texnologiyaların tətbiqi və proqramların mənimsənilməsi ilə bağlı xüsusi kursların (treyninqlərin) keçirilməsi kitabxanaların işində xeyli canlanma yaratmış, faktiki olaraq yeni kitabxana texnologiyasının öyrənilməsi, məzmunu və tətbiq olunmasında mühüm əhəmiyyət kəsb etdi. Bu mənada, Milli Kitabxanada kitabxana proqramlarının tətbiqi ilə bağlı olduqca əsaslı dəyişikliklər baş verdi. Xüsusilə, bir məsələni qeyd etmək lazımdır ki, milli ədəbiyyat fonda daha çox daxil olmağa başladı. Belə ki, bu dövrdə Azərbaycan Prezidenti İlham Əliyevin imzası ilə kitabxana işinə dair dövlət əhəmiyyətli bir sıra sərəncamları oldu ki, burada ilk növbədə “Azərbaycan kitabxanalarının fəaliyyətinin yaxşılaşdırılması haqqında” sərəncamının kitabxana fəaliyyətinin müasir tələblər səviyyəsinə qaldırılması üçün əhəmiyyətlidir. Bundan başqa, hələ 1996-cı ildə Azərbaycan höküməti “Azərbaycan Respublikasında kitabxana işinin vəziyyəti və onun yaxşılaşdırılması tədbirləri haqqında” qərar qəbul olunmuşdur. 1999-cu ildə “Kitabxana işi haqqında” Qanun qüvvəyə minmişdir. Qanunun qəbul olunması və yuxarıda göstərilən sərəncamlarla yanaşı, Azərbaycan Respublikasının Prezidentinin “Azərbaycan dilində latın qrafikası ilə kütləvi nəşrlərin həyata keçirilməsi haqqında” 2004-cü il 12 yanvar və “2005-2006-cı illərdə Azərbaycan dilində latın qrafikası ilə çapı nəzərdə tutulan əsərlərin siyahısının təsdiq edilməsi haqqında” 2004-cü il 27 dekabr tarixli sərəncamlarına əsasən, bu sərəncamlardan 3 il ərzində ümumi sayı 9 milyona yaxın ədəbiyyat nəşr olunmuş və ölkə kitabxanalarına təqdim edilmişdir. Kütləvi halda latın qrafikası ilə kitabların nəşr edilməsi kitabxana fondlarının qaydaya salınması və yerləşdirilməsində xeyli çətinliklər yaratmışdır. Belə olan tərzdə müasir Azərbaycan cəmiyyətinin informasiya təminatının həyata keçirilməsində ölkə kitabxanalarının tutduğu mühüm yer mədəniyyətin bu sahəsində informasiya cəmiyyətinin tələblərinə uyğun olaraq, müasir texnologiyaların tətbiqini zəruri edir. Odur ki, “Azərbaycan kitabxanalarının fəaliyyətinin yaxşılaşdırılması haqqında” sərəncamda birinci növbədə Azərbaycan Milli Kitabxanasının modernləşdirilməsi, müasir informasiya texnologiyaları ilə təmin edilməsi və maddi texniki bazasının möhkəmləndirilməsi ilə bağlı tədbirlər, plenium hazırlanması və həyata keçirilməsi nəzərdə tutulmuşdur. Əlbəttə, Respublika Milli Kitabxanasında hələ müstəqilliyimizin ilk illərində bir sıra addımlar atılmış, bir sıra konkret tədbirlər həyata keçirilmiş, ilk növbədə texnoloji proseslərin öyrənilməsi məqsədilə xüsusi treyninqlər vasitəsilə kadrlar hazırlanmış, kitabxanada köhnəlmiş, əhəmiyyətini itirmiş, cırılmış və ya lazımsız hala düşmüş ədəbiyyatlar fonddan çıxarılmışdır. Son illərdə Milli Kitabxananın fonduna milli ədəbiyyatın daxil olmasının ildən-ilə artması, kitabxananın ümumkitab fondunda milli ədəbiyyatın xüsusi çəkisinin xeyli artımına səbəb olmuşdur. Belə ki, əgər 1994-cü ildə kitabxananın ümumi fondunun 10-12%ni təşkil etdiyi halda, artıq 2004-cü ildə milli ədəbiyyat fondun 25%ni, 2012-ci ildə 38%ni təşkil edirdi. [6, 166].\nMilli kitab fondunun bu cür surətlə artması kitabxana-biblioqrafiya proseslərinin avtomatlaşdırılması 2006-cı ilin may ayında Milli kitabxananın veb saytının və elektron kataloqunun tədqiqatı ilə başlamışdır. 2006-cı ildən Milli kitabxananın saytı vasitəsilə bir sıra beynəlxalq məlumat bazalarında – ABŞ-ın Konqres Kitabxanasının və Rusiyanın Milli Dövlət Kitabxanasının bazasında axtarış aparmaq imkanı əldə edilmişdir[6, 166].\nBir məsələni xüsusilə qeyd etmək lazımdır ki, son illərdə Milli Kitabxananın strukturunda əsaslı dəyişikliklər aparılmış, mədəniyyət və turizm idarəsi tərəfindən təsdiq olunmuş yeni struktur və müasir tələblərlə səsləşən şöbələr yaradılmışdır. “Elektron informasiya xidməti avtomatlaşdırma və informasiya texnologiyaları”, “İnfrastrukturun təşkili və proqram təminatı”, “Elektron resursların yaradılması”, “Analitik elektron məlumat bazası yaradılması”, “Elektron kataloqun formalaşdırılmasına dəstək”, “Elektron dissertasiya fondunun təşkili və ondan istifadə”, “Elektron resurslardan istifadə”, “Lokal şəbəkə vasitəsilə virtual xidmət”, “Kitabxanaların metodiki təminatı” və s. şöbələrin yaradılması Azərbaycan kitabxana ictimaiyyəti tərəfindən yeni konsepsiya kimi dəyərləndirilirdi. Yeni strukturların yaradılması kitabxanaların fəaliyyətində yeni inkişaf istiqamətlərini ortaya qoydu. Axundzadə adına Milli Kitabxana özünün surətli keçid dövrünü yaşayır ki, burada kitabxana fondunun elektron versiyalarının hazırlanması, sistemin bütün versiyalarının avtomatlaşdırılması işi müvəffəqiyyətlə həyata keçirirlir. Bu məqsədlə, təkcə 2006-2012-ci illərdə elektron sənədlər hazırlanmışdır ki, onların sayı 58842ə çatdırılmışdır.\nYekun olaraq bu qənaətə gəlmək olar ki, Axundzadə adına Milli Kitabxanada kompleks proseslərin avtomatlaşdırılmasına cavab verən bir sıra mükəmməl kitabxana-informasiya sistemi mövcuddursa, bunlardan biri də VTLS / VİRTUA proqramıdır. Bu proqram artıq neçə illərdir ki, Respublika Milli Kitabxanasında tətbiq edilir və sistem gücü şəbəkə imkanına malikdir, onun respublikanın kitabxanalarında tətbiqi vacib və olduqca zəruridir. Bu sistem vasitəsilə hazırda oxucuların kitabxananın elektron resurslarına uzaq məsafədən giriş artıq 2006-cı ildən mövcuddur. Azərbaycan Milli Kitabxanasının elektron kataloqundan istifadəçilər kitabxananın saytı vasitəsilə (www.anl.az) “Elektron kataloq” bölməsinə daxil olmaqla istifadə edə bilərlər.\n1. Azərbaycan Respublikasının Qanunvercilik toplusu, 2004, №4, naddə 298-299, s.143.\n2. Azərbaycan Respublikası Statistika Komitəsi “Kitabxanaların fəaliyyəti haqqında” statistik müayinəsinin nəticələri barədə statistik bülleten, Bakı, 2009, 87 s.\n3. Azərbaycan Milli Kitabxanası-90 məqalələr məcmuəsi. Bakı, 2013.-150s.\n4. Əsədova R. Azərbaycan Milli Kitabxanası – məqalələr məcmuəsi, Bakı, 2013.\n5. M.F.Axundzadə Azərbaycan Respublikası Dövlət Kitabxanasının əməkdaşlarının əsərləri (1923-1993). Tərtib edəni: F.Məmmədov.- Bakı, 1993.- 150s.\n6. Tahirov K. Dünya Milli Kitabxanaları. M.F.Axundzadə Azərbaycan Milli Kitabxanası. Dərs vəsaiti. Bakı, 2013.- 211s.\n7. Tahirov K. Axundov adına Milli Kitabxananın beynəlxalq əlaqələri// Kitabxanaşünaslıq-informasiya.-2011.- № 1.-s 32-40\n8. Azərbaycan kitabxanaları XXI əsrin informasiya məkanında. IIIcild.-Bakı, 2010.-367s.\n9. Kitabxanaların fəaliyyəti haqqında statistik müayinənin nəticələri barədə. Statistik bülleten. Bakı, 2009.- 86s.\nПРЕМЕНЕНИЕ ИНФОРМАЦИОННО-КОММУНИКАЦИОННЫХ ТЕХНОЛОГИЙ В\nОРГАНИЗАЦИИ ИСПОЛЬЗОВАНИИ БИБЛИОТЕЧНЫХ РЕСУРСОВ (НА ОСНОВЕ ОПЫТА РАБОТЫ НАЦИОНАЛЬНОЙ БИБЛИОТЕКИ)\nВ статье освещены роли информационно-коммуникационных технологий в организации эффэктивного использоваия библиотечных ресурсов. А также особое внимание уделено на опыт работы национальной библиотеки им.М.Ф.Ахундова а также междкнородный опыт соответствующих библиотек.\nAPPLYING OF INFORMATION AND COMMUNICATION TECHNOLOGIES IN THE ORGANIZATION OF THE USE OF LIBRARY RESOURCES (BASED ON THE EXPERIENCE OF THE NATIONAL LIBRARY)\nThe article highlights the role of information and communication technologies in the organization of effective use of library resources. Also, special attention is paid to the experience of the National Library after M.F.Akhundov and international experience relevant libraries.\nKitabxanaşünaslıq və biblioqrafiya: Elmi-nəzəri, metodik və təcrübi jurnal.- 2014.- № 2.- S.13-21.


Pənah Hüseyn KXCP-yə sədr gətirilir? - Azinforum.az İnformasiya Portalı\nAna səhifə / Sosial / Pənah Hüseyn KXCP-yə sədr gətirilir?\nUzun müddət iki partiya arasında davam edən müzakirələrin detalları məlum olub…\nXeyli müddət davam edən AXP- KXCP görüşlərinin detalları məlum olub. Bildirilir ki, AXP sədri Pənah Hüseyn bu müzakirələrin sonucu olaraq KXCP-yə sədr gətirilir. Belə ki, ilkin olaraq AXP-nin KXCP-yə birləşdirilməsi razılaşdırılıb və hələlik P.Hüseyn bu partiyada sədr müavini postunu tutacaq. KXCP-nin növbəti qurultayında isə sədr Mirmahmud Mirəlioğlunun məhz P.Hüseynin namizədliyini irəli sürəcəyi və onun partiyaya sədr gətiriləcəyi vurğulanır.\nO da bildirilir ki, artıq məsələ KXCP-nin rəhbər strukturlarında müzakirə edilib və sədrin qərarı partiya tərəfindən normal qarşılanmayıb. Rəhbərlikdə təmsil olunanların əksəriyyəti P.Hüseynin KXCP-yə gəlişinə qarşı çıxsa da, sədrin fikrini dəyişə bilməyiblər. Partiya rəhbərliyində təmsil olunan siyasilər etirazlarını AXP-nin olduqca kiçik partiya olması, yerli strukturlarının və siyasi çəkisinin olmaması ilə əsaslandırıblar. Qeyd edilib ki, AXP-nin KXCP-yə birləşməsi ikincini gücləndirməyəcək. Əksinə, P.Hüseynin partiyaya sədr müavini, daha sonra sədr gətirilməsi KXCP-nin bölünməsi təhlükəsi yarada bilər. M.Mirəlioğlu isə təklif etdiyi addımın partiyanın gələcəyi üçün vacib olduğunu əsaslandırmağa çalışıb və fikrinin üstündə dayanıb.\nQeyd edək ki, M.Mirəlioğlu 2015-ci ildə keçirilən qurultay zamanı bildirmişdi ki, növbəti dəfə sədrliyə iddia etməyəcək. KXCP ilə AXP arasında danışıqların, müzakirələrin aparılması isə bir müddətdir mətbuatın gündəmindədir. Bir neçə dəfə KXCP qərargahında sədr Mirmahmud Mirəlioğlu və AXP rəhbəri Pənah Hüseyn arasında təkbətək görüş keçirilib. KXCP-dən bununla bağlı verilən məlumatlarda deyilir ki, görüşdən sonra partiya sədrlərinin rəhbərlik etdikləri partiyaların gələcəkdə təşkilati inteqrasiya da daxil olmaqla, sıx əməkdaşlıq etməsi üzrə danışıqlar apardığı və bu məsələlərin həmin təşkilatların kollektiv səlahiyyətli orqanlarının müzakirəsinə çıxarmaq barədə razılığa gəldikləri bildirilib. Həmçinin, partiya sədrlərinin fikrincə müxalifətə olan siyasi partiyaların birləşməsi prosesi indiki situasiyada aktual problemlərdin biri kimi önə çıxarılmalıdır.\nMəsələ ilə bağlı rəyini öyrəndiyimiz partiya sədrləri xəbəri təsdiq etmədilər. M.Mirəlioğlu bildirdi ki, yayılan xəbərlər doğru deyil: “Bizdə belə məlumat yoxdur. Yəqin Pənah bəydə də birləşmə barədə xəbər yoxdur. Ancaq iki adamın, iki partiyanın bir araya gəlməsi nəhayətdə Azərbaycanın birləşməsi istiqamətində bir struktur olaraq əhəmiyyət kəsb edən bir işə çevriləcək”.\nP.Hüseyn isə partiyaların birləşməsinin hələlik real olmadığını söyləyib: “Birləşmə olarsa, hər halda, Mirmahmud ağa tərəfdə olardı. Amma hələ müzakirələr o mərhələyə gəlib çatmadığından bu söhbətlərin də vaxtı deyil. Müzakirə ilkin olaraq olub. İdeya kimi, əməkdaşlıqda strateji hədəflərdən biri kimi təşkilatların inteqrasiyası məsələsində qeyd olunub. Ancaq hələ heç müqavilə imzalanmayıb”.\nÖncəki “Univermaq Zaman”ın ailəsində qalmaqal – oliqarx xəstəxanalıq oldu…\nNövbəti Nardaranda 60-dan çox şəxs barəsində inzibati həbs tədbiri seçilib


Məşhurların sevdiyi yoqa » Qadin.Net ~ İlk milli qadın portalı... Azərbaycan xanımlarına...\nBikram yoqa olaraq bilinən bu isti yoqa, bədəndəki əzələlərə elastiklik qazandırır, tərləmə üsulu ilə bədəni toksinlərdən təmizləyir və yenidən forma verməyə kömək edir. Eyni zamanda bu yoqa növü arıqlamağa, bədənin duruşunu düzəltməyə kömək edir. İsti yoqanın faydaları bununla bitmir, zehni açır, stressi azaldır. Xərçəngə qarşı qorunmağa kömək edir.\nİsti yoqaya başlamadan əvvəl diqqət etməli olduğunuz ilk qayda otaq istiliyini 40 dərəcə olmalıdır. Nəfəs texnikası ilə başlayıb, 26 fərqli yoqa duruşu ilə davam edir. Seansı tamamladıqda istiliklə əlaqəli 800 və 1000 kalori yandırmış olursunuz.\nBu növ xəstəlikləriniz varsa diqqət!\nÜrək, yüksək təzyiq və damar problemləri olanlar bu yoqaya üz tutmasalar yaxşıdır. Həkimlə məsləhətləşməlisiniz.\nDünyada trendlərdən sayılan bikram yoqa, bir çox məşhur tərəfindən də istifadə edilir. Madonna, Şəhzadə Harry, David Beckham, Lady Gaga kimi məşhurlar bu yoqanı sevir.\n16 aprel 2019 18:15


Özünü İnkişaf Etdir (Hissə 2) – Şəxsi İnkişafa Təsir Edəcək Bəzi Saytlar – Abbaszadə Nurlan\nİyul 4, 2012 İyul 6, 2015 Nurlan Abbaszadeh\nÖzünü İnkişaf Etdir (Hissə 2) – Şəxsi İnkişafa Təsir Edəcək Bəzi Saytlar\n“Özünüzü inkişaf etdirin və öyrəndikcə öyrənin” keçmiş yazılarımda qeyd edirdim bu cümləni. İnternetdən minlərcə dollar pul qazana bilərsiniz və çox yaxşı bir gəlirə sahib ola bilərsiniz, lakin “ağıllı insan” olaraq yetişmədiyiniz təqdirdə bu maddiyyat sizi uğura deyil, uçuruma doğru aparacaq. Sadə bir misal çəkim: Sizcə niyə 80% hallarda narkomaniyaya qurşanmış insanlar varlı və zəngin insanlar olurlar ? Çünkü əllərində olan maddi resurslardan düzgün istifadə etmirlər, çünkü dediyim “ağıllı insan” forması onlarda formalaşmamışdır. Deyəcəksiniz ki, pul qazanırsa bu insan deməli ağıllı insandır da. Yox, mənim dediyim “ağıllı insan” forması maddi uğura çatmış biri deyildir. Bəs nədir mənim nəzərdə tutduğum bu forma.\nDediyim kimi pul qazanmaq hələ də dediyim formaya çatmaq deyildir. Özünü inkişaf etdirmədən, daima oxuyub öyrənmədən bu formaya çatmaq qeyri-mümkündür. (Sırf öz düşüncələrimi yazıram, razılaşmayanlar ola bilər).\nNəzərdə tutduğum “ağıllı insan” forması budur.\n– İşlədiyi sahə üzrə daima araşdıran və yenilikləri öyrənən\n– Nə qədər də çox bilsə, öyrənməkdən yorulmayan\n– Öyrəndiklərini öyrətməyi bacaran\n– Maddi resurslarını düzgün idarə edə bilən\n– Şəxsi inkişafına qoyduğu “sərmayəni” daima artıran\nMənimdə saytımda öyrətmək istədiyim məqam, məhz Şəxsi İnkişafdır. Şəxsi inkişafa daima diqqət yetirmənizi istəyirəm, bu sizin bir “ağıllı insan” kimi formalaşmağınızda ən vacib faktordur. Şəxsi inkişafa diqqət böyük olarsa, yuxarıda saytdıqlarım və daha artığı qeyri-ixtiyari olaraq sizdə yaranacaq.\nHaradan Başlamalı ?\n– Sahənizə uyğun kitablar oxuyaraq\n– Sizin sahənizdə uğur qazanmış insanları izləyərək\n– Online Kurslara Qatılaraq\nvə b. yollarla buna başlaya bilərsiniz.\nSizə tövsiyyə edəcəyim bəzi saytlar vardır ki, bu saytlardan bəhrələnə bilərsiniz.\nBu saytda istədiyiniz sahəyə uyğun suallara, cavablar tapa bilərsiniz. Çox danışmağa ehtiyyac yoxdur, daxil olub baxın.\nAzərbaycan İnternet Məkanında rast gəlinə biləcək ən faydalı saytlardan biridir. Blog yazarlarının birləşdiyi bir sayt da demək olar. Müxtəlif yazarlar öz yazılarını bu sayta göndərir və administrasiya qəbul etdikdən sonra saytda yayımlanır. Siz də bu saytdan həm yazıları oxuyaraq məlumatınızı artıra bilər, həm də öz məqalələrinizi göndərə bilərsiniz.\nRus və İngilis Dillərini online olaraq öyrənməyinizdə çox böyük kömək göstərəcək olan saytdır. Şəxsən özümün istifadə etdiyim sistemdir. 100% məsləhət görürəm bu saytı. Daxil olub özünüz qiymət verərsəniz daha yaxşı olar.\nMəhşur bir məsəldə deyildiyi kimi :“Həyat paylaşdıqca gözəldir” 🙂\nPrevious Azərbaycan Saytlarının Reytinqi Açıqlanıb\nNext CPA AFFİLİATE MARKETİNG KİTABI (59$) – PULSUZ ENDİRİN !


Bakı məktəblərində direktor müavini vəzifələri üzrə müsahibə keçirilir » XalqInfo.az Xəbər Portalı\nXalqinfo.az Xəbər Portalı » Xəbər » Bakı məktəblərində direktor müavini vəzifələri üzrə müsahibə keçirilir\n03 sentyabr 2019 12:28 Baxış: 59 Şərh: 0 Çap\nİdarədən verilən məlumata görə, həmin vəzifələrdə çalışmaq istəyən namizədlər üçün müsahibə sentyabrın 6-da başa çatacaq.\nÜmumilikdə işə qəbul üzrə müsabiqənin vakansiya mərhələsində müvafiq yerlər üzrə seçim etmiş 488 nəfər müsahibəyə dəvət olunub. Onlardan 92-si təlim-tərbiyə işləri üzrə direktor müavini, 47-si tərbiyə işləri üzrə direktor müavini (təşkilatçı), 21-i gənclərin çağırışaqədərki hazırlığının rəhbəri, 32-si psixoloq, 46-sı uşaq birliyi təşkilatının rəhbəri, 219-u laborant, 31-i kitabxanaçı olmaq istəyən şəxslərdir.\nQeyd edək ki, Təhsil nazirinin müvafiq əmri ilə təsdiq edilmiş "Azərbaycan Respublikası Təhsil Nazirliyi sisteminə daxil olan ümumi təhsil müəssisələrində və peşə liseylərində müəllimlərə tələbatın müəyyənləşdirilməsi, pedaqoji kadrların işə qəbulu və yerdəyişməsi Qaydaları"na əsasən, müvafiq kadrların işə qəbulu və yerdəyişməsi tabelik üzrə təhsili idarəetmə orqanının müəyyən etdiyi qaydada həyata keçirilir.\nBu şəxslər müəllim işləyə bilməyəcək


Qubad İbadoğlu:“Qiymət artmı ilə hökumət SOCAR-ı zərərdən və borcdan xilas etmək istəyir” - Azinforum.az İnformasiya Portalı\nAna səhifə / Kriminal / Qubad İbadoğlu:“Qiymət artmı ilə hökumət SOCAR-ı zərərdən və borcdan xilas etmək istəyir”\nQubad İbadoğlu:“Qiymət artmı ilə hökumət SOCAR-ı zərərdən və borcdan xilas etmək istəyir”\n“Aİ-92 markalı benzinin qiymətinin qalxmasının iki səbəbi var”.\nİqtisadçı ekspert Qubad İbadoğlu Tarif Şurasının qərarını Turan-a şərh edərkən deyib. Onun sözlərinə görə, ilk növbədə bu, SOCAR-ın indiki durumu ilə bağlıdır: “Bu qiymət artmı ilə hökumət SOCAR-ı hər il artan zərərdən vəborcdan xilas etmək istəyir, odur ki, mövcud bahalaşma korporativ maraqlardan yaranıb”. – deyə Q.İbadoğlu bildirib.\nDigər tərəfdən, hökumətin öz maraqları da var. Belə ki, SOCAR-ın büdcə öhədlikləri var və bu qiymət artımı ilə bu məsələ qismən həllini tapır.\nDigər səbəb dövriyyəyə daha çox manat kütləsi cəlb etməkdir. Beləliklə, burada manatın indiki məzənnəsini saxlamaq məəsləsi də var, çünki bu bahalaşma ilə əhalinin xərcləri də artır. Bu isə əhalinin yığım, valyuta dəyişilmə imkanlarının azalması deməkdir.\nQ.İbadoğlu Tarif Şurasının hətta bu bahalaşmadan sonra Azərbaycanda benzinin qiymətinin yaxın qonşu ölkələrlə müqayisədə ucuz olması haqda bəyanatını əsassız sayır: “Türkmənistan, Qazaxıstan, İran, hətta Azərbaycan benzinini satan Gürcüstanda belə benzinin qiyməti Azərbaycanda olduğundan ucuzdur”, – o vurğulayıb.\nEkspert hesab edir ki, bu bahalaşma inflyasiyanı yüksəldəcək, hazırda 13% olan inflyasiya 15-20%-ə qədər yüksələ bilər.\nÖtən gecə Tarif Şurası ölkə ərazisində Aİ-92 markalı benzinin qiymətini 70 qəpikdən 90 qəpiyə qaldırıb.\nÖncəki Ən çox hansı ölkələrdən İrana müalicə üçün gəlirlər?\nNövbəti AMİP lideri Etibar Məmmədov Məhərrəm Həsənovu təbrik etdi


Ev Cəmiyyət Azərbaycan hökuməti Xədicə İsmayıla 20.000 avro təzminat ödəyəcək\nAvropa İnsan Haqları Məhkəməsi fevralın 27-də Azərbaycanla bağlı daha bir şikayət üzrə qərarını açıqlayıb.\nAbzas xəbər verir ki, bu barədə vəkil Fariz Namazlı məlumat yayıb. Onun sözlərinə görə, qərar araşdırmaçı jurnalist Xədicə İsmayılın həbsi ilə bağlı olub.\n“Avropa Məhkəməsi Xədicə İsmayılovanın 5 dekabr 2014-cü ildə barəsində seçilmiş həbs qətimkan tədbirindən, həbsdə saxlama müddətinin uzadılması, həbsin siyasi məqsədlər daşıması, həbs edilərkən Prokurorluğun onun haqqında yaydığı məlumatın təqsirsizlik prezumpsiyası hüququnun və ifadə azadlığı hüququnun pozuntusundan verdiyi şikayət üzrə qərarını elan edib”.\nVəkilin sözlərinə görə, məhkəmə Avropa Konvensiyasının 5.1, 5.4, 6.2, 18-ci maddələrinin pozuntusunu müəyyən edib və dəymiş zərərə görə Xədicə İsmayıla 20000 avro, məhkəmə xərclərinə görə 5000 avro kompensasiya təyin edib.\nƏvvəlki məqaləGürcüstanda koronavirusa ilk yoluxma halı qeydə alınıb\nNövbəti məqalədəTövbəçi (Hekayə) – Seymur Baycan\nBMT-nin yeni baş katibi and içib


Sevgiliniz fasilə vermək istəsə nə etməli - Ürək Ağrısı\nFasilə vermək istəsə etməyiniz lazım olan tək şey\nSevgiliniz boşluğa ehtiyac duyduğunu və bir az ara vermək istədiyini söylədikdə, qarışıq və ürəkağrıdıcı bir an ola bilər. Dedi ki, münasibətiniz üçün mütləq ölüm öpüşü olmaq lazım deyil. Bunu necə idarə edəcəyinizi bilmək, birlikdə daha böyük xoşbəxtlik tapmağınıza kömək edə bilər. Əslində, sadəcə havalana bilərsən daha da aşiq olmaq bir-biri ilə.\nSevgilinizin fasilə istədiyini söyləməsi nə deməkdir?\nCavab vəziyyətdən vəziyyətə dəyişir, amma bir oğlan fasilə vermək istədikdə, ümumiyyətlə üç səbəbdən birinə görə: sənin üçün hissləri və münasibətlərin hara getməsini istədiyi barədə həqiqətən qarışıqdır, nəzarəti bərpa etmək lazım olduğunu hiss edir. həyatı və / və ya əlaqəsi üzərində, ya da bilir səninlə ayrılmaq istəyir, amma çox qorxur etiraf etmək.\nİLGİLİ: 'Fasilə vermək' həqiqətən əlaqəniz üçün nə deməkdir\nOxucularımdan biri 10 aydır sevgilisi ilə birlikdədir və son vaxtlar həmişəkindən daha tez-tez mübahisə etməyə başladılar. 'Biz sözün əsl mənasında 7/24 bir yerdəyik və hər zaman birlikdə işlər edirik, buna görə çox nadir hallarda özümüzlə vaxt keçiririk' yazdı.\nŞok olaraq ona yer lazım olduğunu söylədi və ara verməyə, yenidən dost olmağa və sonra münasibətlərinə yenidən başlamağa çalışmaq istədiyini söylədi. Həftənin yeddi günü ikinci növbədə işləyirdi və o məktəbə qayıtmışdı, beləliklə bir-birlərini çox görə bilməyəcəklər, yəni düşünürdülər ki, fasilə verməyin böyük bir fərqi olmayacaq.\n'Dedi ki, düşünmək və başlarımızı təmizləmək üçün hər ikimizə zamana ehtiyac var' dedi. 'Nə vaxta qədər ünsiyyət qurmadan getməliyik və necə olar onu mənim üçün darıxmasını təmin et və əvvəl mənə mesaj yazsın? '\nBu sualı təqdim edən oxucuya və bu günə bənzər bir şey keçirən hər kəsə, həqiqətən, bunu keçdiyiniz üçün üzr istəyirəm. İndi strategiyanı danışacağam, buna görə xahiş edirəm söyləyəcəyim heç bir şeyin sizin hisslərinizi incitməyəcəyinə inanın.\nSevgiliniz fasilə istəyəndə nə edirsiniz?\nMəkana ehtiyac duyduğunu və bir ara vermək istədiyini söylədikdə dərhal onunla razılaşın. Fasiləyə bəli deyin, sonra öz vaxtınız və məkanınızdan zövq alın.\nFasilə davam etdiyi müddətdə ondan uzaq durun və bu barədə narahat olmağı dayandırın. Əvvəlcə sənə mesaj yazması üçün narahat olmaq, Titanikdəki göyərtələri aşağı enərkən yenidən düzəltməyə çalışmaq kimi bir şeydir.\nSizinlə təmasda olmağı özünə buraxın.\nBu münasibətdən ara vermək onun fikri idi, ona görə də danışmaq istəyirsə sizinlə yenidən əlaqə qurmağı özünə aiddir. Lazım olmadıqca onunla əlaqə saxlamayın. 'Budur sənin iguana' ya da 'Gəl mənzilin küncündə qoyduğun tubanı al' kimi materiallarla işləməkdən başqa, başqa bir şey etmə və ya çox şey danışma. Siz şəkil almaq.\nBu adam sizə şirkətinizdən indi daha az istədiyini söylədiyindən, sevinclə və lütfkarlıqla ona şirkətinizdən az verin. Çox sadədir. Onun təcili ilə gedin və istədiyini verin.\nMünasibətlərdəki fasilə nə qədər davam etməlidir?\nÜnsiyyət qurmadan nə qədər getməli olduğunuza görə cavab budur: nə qədər vaxt lazımdır. Səninkini edərkən onun işini görməsinə icazə ver. Ciddi. Hamısı budur.\nQalxdığı zaman (çox güman ki, qarışıq bir şəkildə), bundan sonra nə edəcəyinizə qərar verə bilərsiniz. Hələ danışmaq və potensial olaraq qarşılıqlı razı bir münasibət qurmaq istəyirsinizsə, danışın. Əks təqdirdə, özünüzü xoşagəlməz dərəcədə xoşbəxt etməyə davam edərkən, kənarda daha böyük bir yola çıxsın.\nİstədiyinizdən fərqli bir şey istəyən birini həqiqətən sevdiyiniz zaman, onlarla olan taleyiniz artıq sizə aid deyil. Hal-hazırda həyatınızda bir yer tələb etmək istəmirlərsə, özləri və sizin üçün doğru bir şey etdiyinə inanmalısınız.\nəri həmişə qəzəblidir\nAğrı versə də. Həqiqətən də onları sevsən və yanlarında olmaq üçün yanan kömürlərin üstünə sürünsən. Onların 'bir' olduğunu düşünsəniz və gizlincə onların şərəfinə bir ziyarətgah tikdirsəniz də.\nOnu buraxmırsınız və onu sevmədiyiniz üçün ya da onunla və ya münasibətinizdə bir şeyin səhv olduğunu düşündüyünüz üçün bir ara vermə qərarı ilə razılaşırsınız.\nHəqiqi sevginin əsla itirə bilməyəcəyinə inandığınız üçün onu buraxırsınız.\nBaşqa bir yerdə daha xoşbəxtdirsə, onu almaq üçün onu dəstəkləmək birinci dərəcəli prioritetdir. Bu fədakar olmaq deyil, ağıllı olmaqdır. Ürəyi başqa yerdə olan birinin yanında qalmaq əzab verir. Nə istədiyini düşünürsən - əlaqəni düzəltmək və ya düzəltmək onunla - istədiyinə arxa oturmaq məcburiyyətindədir.\nSevgilisi ilə oxucumun vəziyyətində, onunla döyüşən və onunla razılaşmayan ortağından uzaqlaşmağa çalışır.\nDüşünsən, sevgilisinin reaksiyası çox şok və ya əsassız deyil. İnsan nəfsi razılaşmanı sevir. Qürurumuzu dəstəkləyir və başa düşülməyimizi təmin edir.\nBu səbəbdən hər fürsətdə kimsə ilə səmimi bir şəkildə razılaşmaq bütün münasibətləri çevirə bilər. Razılığınız onun qaçması üçün bütün səbəbləri aradan qaldırır.\nVə bu səbəbdən fasilə vermək istəyən biri ilə razılaşmamaq hər zaman üzünüzdə partlayacaq. Qarşıdakı insanı mümkün qədər qaçmaq istəməsinə səbəb olur.\n3 33 və 4 44-də oyanmaq\nağ iris mənası


Azərbaycanın tədqiqat şirkəti ilin sonuna ölkədə 6,5 faizlik iqtsadi artım proqnozlaşdırır\nBiznes və iqtisadiyyat xəbərləri 13 Oktyabr 2009 15:12 (UTC+04:00)\nAzərbaycan, Bakı, 13 oktyabr / Trend /\nAzərbaycanın ASPECT Research tədqiqat şirkətinin proqnozlarına müvafiq olaraq, ilin sonuna Azərbaycanda ÜDM-in 33,8 milyard manatadək artacağı gözlənilir, şirkətin "Makromaliyyə: qısa müddətli pronozlar" bülleteninə istinadən verdiyi məlumatda deyilir.\nDövlət Statistika Komitəsinin məlumatına görə, yanvar-avqust aylarında ölkənin ÜDM-i 20,6 milyard manata çatıb. 2008-ci ilin müvafiq dövrü ilə müqayisədə isə iqtisadi artım 5 faiz təşkil edib.\nASPECT Research-in proqnozlarına müvafiq olaraq, 2009-cu ildə illik inflyasiya 2,5-2,6 faiz olacaq. Yanvar-sentyabr aylarında istehlak qiymətlərinin artım sürəti ötən ilin müvafiq dövrünə nisbətən 11,9 faizdən 2,6 faizədək azalıb.\nŞirkətin hesablamalarına müvafiq olaraq, 2009-cu ilin sonunda əhalinin pul mədaxili 22,7 milyard manat təşkil edəcək, ki, bu da ötən ilki göstəricidən 2,6 milyard manat çoxdur. İnflyasiyanın proqnozlaşdırılmış sürətinin nəzərə alaraq, əhalinin pul mədaxilinin real artımının 10,2 faiz təşkil edəcəyi gözlənilir.\nİlin sonunda əsas kapitalda investisiya həcminin 7,1 milyard manata çatacağı proqnozlaşdırılır.\nİlin sonuna kreditlərin ümumi həcmi 7,9 milyard manata çatacaq. Keçən il olduğu kimi kredit strukturlarında milli valyuta ilə verilən kreditlər üstünlük təşkil edəcək. 2008-ci ildə kreditlərin ümumi həcmi 7,2 milyon manat təşkil edib ki, bunların 51 faizi manatla verilib.\nŞirkətin proqnozlarına müvafiq olaraq, ilin sonunda vaxtı keçmiş kreditlərin ümumi həcmi 278 milyon manata çatacaq, bu da kreditlərin ümumi həcminin 3,5 faizini təşkil edəcək. Keçən il müvafiq göstərici 159,8 milyon manat və ya kreditlərin ümumi həcminin 2,2 faizini təşkil edib.\nİlin sonunadək avronun rəsmi məzənnəsinin manata nisbətən 1,2 faiz bahalaşacağı gözlənilir. Milli valyutanın rus rublu və türk lirəsinə nisbətən ucuzlaşacağı da gözlənilir.\nOktyabrın 13-nə olan cari məzənnə AZN/USD təşkil edir.


Hava / qaz xüsusiyyətləri - Məlumat - 2022\nHava ilə doldurulmuş kisəsi boş bir kisədən daha çox kütləyə malikdir. Niyə?\nÇünki daha çox hava var. Hava var kütlə və yer tutur. Ancaq mesane vəziyyətində, kütlə fərqi çox azdır və yalnız çox həssas tərəzi ilə ölçülə bilər.\nKütləvi fərq kiçikdir, çünki havanın sıxlığı nisbətən azdır - məsələn, suyun sıxlığından daha kiçikdir.\nİndi bu vəziyyəti nəzərdən keçirin: dadlı bir tort və ya mətbəxdən gələn digər yeməyi iyləyirsiniz. Əslində, burnunuzun müəyyən hissələrini stimullaşdıran qidadan çıxan qazların təsirini hiss edirsiniz. Bu, havanın və bütün qazların mülkiyyətinə bağlıdır: yayılmağa meyllidirlər, bütün mövcud yerləri doldururlar. Buna görə qidadan çıxan qazlar evə yayılır.\nQazları mayelərlə müqayisə edin: Bir şüşə içinə doldurmadan bir az su tökdüyünüzdə, su dibinə yerləşəcəkdir. Şüşənin bütün həcmini tutmur. Digər tərəfdən, bir şüşə içərisində hava nə olursa olsun, şüşənin bütün yerini tutacaqdır. Hava və qazlar ümumilikdə olduğu konteynerin bütün həcmini tutur. Mülkiyyətidir genişlənmə qabiliyyəti.\nBir doğum günü kisəsini üfürdükdə, yaxşıca doldururuq, şar divarının yaxşıca uzandığını görürük. Bu hava və qazların başqa bir xassəsinə bağlıdır: onlar təzyiq göstərin işğal etdikləri konteynerin divarına qarşı.\nYerin səthindəki hava ilə vurulan təzyiq deyilir atmosfer təzyiqi. Atmosfer planeti əhatə edən hava təbəqəsi olduğu üçün adını alır.\nCopyright 2022 \_ Hava və qaz xüsusiyyətləri...


Baş nazir Novruz Məmmədov “Azərsu” Açıq Səhmdar Cəmiyyətinin (ASC) strukturunu yeni redaksiyada təsdiq edib. Qərarınmətni Nazirlər Kabinetinin saytında dərc olunub. Sənədə əsasən, “Azərsu” ...\nBaş nazir Novruz Məmmədov “Azərsu” Açıq Səhmdar Cəmiyyətinin (ASC) strukturunu yeni redaksiyada təsdiq edib. Qərarınmətni Nazirlər Kabinetinin saytında dərc olunub. Sənədə əsasən, “Azərsu” ASC-nin tabeliyində, “Azərsu” ASC-nin “Birləşmiş Sukanal” Məhdud Məsuliyyətli Cəmiyyətinin Xaçmaz, Quba, Qusar, ...\nRusiyanın “siapress.ru” analitik informasiya portalında Yelena Kurilovanın görkəmli həmyerlimiz, geoloq, Sibirdə geoloji kəşfiyyat işlərinin aparıcı təşkilatçısı və burada ilk dəfə neft kəşf etmiş ...\nRusiyanın “siapress.ru” analitik informasiya portalında Yelena Kurilovanın görkəmli həmyerlimiz, geoloq, Sibirdə geoloji kəşfiyyat işlərinin aparıcı təşkilatçısı və burada ilk dəfə neft kəşf etmiş geologiya-minerologiya elmləri doktoru, Rusiya Elmlər Akademiyasının müxbir üzvü Fərman Salmanova həsr olunmuş ...\n30.07.2019 / 11:24\n“Azərbaycan Dəmir Yolları” QCS dəmir yolu keçidində baş vermiş yol-nəqliyyat hadisəsi ilə bağlı məlumat yayıb\nİyulun 29-da saat 12:45-də dəmi yolunun Qala-Binə mənzilinin 30-cu kilometrində yerləşən qorunmayan dəmir yolu keçidində yol-nəqliyyat hadisəsi baş verib. QCS-dənbildirilib ki, İnfrastruktur Departamentinin 4 saylı yol ...\nİyulun 29-da saat 12:45-də dəmi yolunun Qala-Binə mənzilinin 30-cu kilometrində yerləşən qorunmayan dəmir yolu keçidində yol-nəqliyyat hadisəsi baş verib. QCS-dənbildirilib ki, İnfrastruktur Departamentinin 4 saylı yol sahəsinə məxsus drezin qorunmayan dəmir yolu keçidində hərəkətdə ikən keçidi keçməyə cəhd göstərən Pirallahı ...\n29.07.2019 / 16:50\nMoskvadan Azərbaycana gələn mikroavtobus Rostovda yük maşınına çırpıldı - 2 ölü, 6 yaralı\nİyulun 29-da Rostov vilayətində ağır yol-nəqliyyat hadisəsi baş verib. Moskvadan Azərbaycana hərəkət edən 20-EB-289 nömrə nişanlı mikroavtobus yük maşınına çırpılıb. Nəticədə mikroavtobusun ...\nİyulun 29-da Rostov vilayətində ağır yol-nəqliyyat hadisəsi baş verib. Moskvadan Azərbaycana hərəkət edən 20-EB-289 nömrə nişanlı mikroavtobus yük maşınına çırpılıb. Nəticədə mikroavtobusun sürücüsü və bir sərnişin həlak olub, 6 nəfər xəsarət alıb. Yaralılar yaxınlıqdakı xəstəxanalara yerləşdirilib. İlikn ...\n29.07.2019 / 15:41\nƏrdoğanın oğlu Gəncədə Nuru Paşanın ev-muzeyini ziyarət edib\nDünya Etnoidman Konfederasiyasının sədri Bilal Ərdoğan Azərbaycana səfəri çərçivəsində Gəncədə Nuru Paşanın ev-muzeyini ziyarət edib. Nuru Paşanın yaşadığı bu ev onun silahdaşlarından birinin - Nağı ...\nDünya Etnoidman Konfederasiyasının sədri Bilal Ərdoğan Azərbaycana səfəri çərçivəsində Gəncədə Nuru Paşanın ev-muzeyini ziyarət edib. Nuru Paşanın yaşadığı bu ev onun silahdaşlarından birinin - Nağı bəy Şeyxzamanlının evi olub. Ev Türk Əməkdaşlıq və Koordinasiya Agentliyi tərəfindən yenidən qurulub. Tanışlıq zamanı ...\n29.07.2019 / 13:45\nBakıda mikroavtobus yük maşını ilə toqquşdu: 6 yaralı\nBakının Qaradağ rayonu ərazisində ağır yol-nəqliyyat hadisəsi baş verib. Sahil qəsəbəsi yaxınlığında mikroavtobus yük maşını ilə toqquşub. Səhiyyə Nazirliyindən bildirilib ki, hadisə ilə bağlı təcili ...\nBakının Qaradağ rayonu ərazisində ağır yol-nəqliyyat hadisəsi baş verib. Sahil qəsəbəsi yaxınlığında mikroavtobus yük maşını ilə toqquşub. Səhiyyə Nazirliyindən bildirilib ki, hadisə ilə bağlı təcili yardıma çağırış saat 07:42-də daxil olub. Qəza yerinə 6 təcili tibbi yardım briqadası yollanıb. Hadisə nəticəsində xəsarət alan 6 ...\nAbşeronda aşkar edilən istehlaka yararsız 108 min yumurta məhv edilib\nQida Təhlükəsizliyi Agentliyi ölkə ərazisində qanunvericiliyin tələbləri çərçivəsində qida təhlükəsizliyinin təmin edilməsi, istehlakçıların hüquqlarının müdafiəsi istiqamətində ...\nQida Təhlükəsizliyi Agentliyi ölkə ərazisində qanunvericiliyin tələbləri çərçivəsində qida təhlükəsizliyinin təmin edilməsi, istehlakçıların hüquqlarının müdafiəsi istiqamətində mütəmadi olaraq monitorinqlər həyata keçirir. Agentliyin informasiya təminatı və innovativ həllər şöbəsindənverilən ...\n26.07.2019 / 13:33


Martın 2-də gözlənilən hava şəraiti haqqında məlumat - XALQQAZETI.COM\nMartın 2-də gözlənilən hava şəraiti haqqında məlumat\nBuludlu hava şəraiti üstünlük təşkil ecəcək. Arabir yağıntılı olacağı gözlənilir. Gündüz yarımadanın bəzi yerlərində intensiv olacağı ehtimalı var.\nGüclü şimal-qərb küləyi əsəcək, axşam mülayimləşəcək. Havanın temperaturu gecə 4-6° isti, gündüz 6-9° isti,\nBakıda gecə 4-6° isti, gündüz 7-9° isti olacaq.\nBəzi yerlərdə yağış, dağlıq və dağətəyi rayonlarda qar yağacağı gözlənilir. Ayrı-ayrı şimal və şərq rayonlarında intensiv olacağı ehtimalı var. Günün ikinci yarısında qərb rayonlarından başlayaraq yağıntı tədricən kəsiləcək. Ayrı-ayrı yerlərdə duman.\n2 Mart 2020 11:53 - XƏBƏRLƏR